Kenyataan angkuh Amirudin jadi bahan jenaka rakyat – PN Selangor

KUALA LUMPUR: Dakwaan Menteri Besar Selangor, Datuk Seri Amirudin Shari, bahawa pentadbiran negeri lebih baik selepas Datuk Seri Mohamed Azmin Ali meninggalkan Pejabat Menteri Besar pada 2018, ibarat jenaka rakyat.

Setiausaha Perikatan Nasional (PN) Selangor, Muhammad Hilman Idham, menyifatkan kenyataan Amiruddin hanya angkuh, dan ternyata sekadar menjadi bahan jenaka di kalangan rakyat negeri
Selangor.

Katanya, sebenarnya sudah menjadi resam dalam kepimpinan Amirudin untuk mengaburi mata rakyat agar teruja dengan angka besar.

“Realitinya, beliau sendiri terperangkap dalam bayangan prestasi kepimpinan sebelumnya sehingga terpaksa berhempas pulas melakukan penjenamaan semula terhadap pelbagai program kebajikan rakyat demi memadam dan menghentikan rekod dan prestasi kejayaan Selangor, pentadbiran Azmin.

“Dakwaan prestasi ekonomi baik dengan semata-mata merujuk kepada angka sumbangan negeri kepada KDNK (keluaran dalam negara kasar) negara adalah cubaan dangkal dan meleset.

“Hakikatnya, pertumbuhan negeri Selangor meleset dari tahun ke tahun sejak 2018 sehingga hari ini biarpun sebelum berdepan pandemik.

“Pada 2018, pertumbuhan ekonomi Selangor dicatatkan pada kadar tujuh peratus.

“Kadar pertumbuhan Selangor merosot kepada 6.8 peratus pada 2019 dan terus merosot akibat pandemik pada tahun 2020 pada kadar 5.2 dan hanya 5 peratus pada 2021,” katanya menerusi satu kenyataan, di sini.

Justeru, ADUN Gombak Setia itu menyindir sikap Amiruddin menjadikan kepimpinan negeri delusional dan tidak realistik dalam banyak perkara.

“Misalnya, matlamat Rancangan Selangor Pertama (RS-1) untuk menyumbang 30% daripada KDNK negara.

“Sasaran ini sangat tidak realistik memandangkan Selangor perlu mencatatkan pertumbuhan secara “compounded annual growth rate” atau CAGR sekurang-kurangnya 9.5 peratus setiap tahun khususnya dalam suasana ekonomi hari ini.

“Justeru, wajarlah Amirudin Shari mencermin diri terlebih dahulu sebelum mendabik dada sebegitu,” katanya.

Media sebelum ini melaporkan, Amirudin membidas Azmin yang mendakwa Selangor merosot selepas beliau meninggalkan Pejabat Menteri Besar pada 2018.

Menurut Amirudin, prestasi negeri paling maju di Malaysia itu sebenarnya lebih baik selepas 2018 termasuk pengenalan lebih banyak program kebajikan untuk rakyat.

Author

Tun Puteh Wanti

View all posts

View all posts


Ahli Parlimen dilarang label individu lain ‘kafir, Zionis, Yahudi’

CYBERJAYA: Dewan Rakyat melarang perkataan kafir, Zionis dan Yahudi ditujukan kepada mana-mana Ahli Parlimen semasa persidangan sedang berlangsung.

Yang Dipertua Dewan Rakyat, Tan Sri Abdul Johari Abdul berkata, tindakan akan diambil sekiranya beliau mendengar perkataan sedemikian digunakan lagi.

“Saya dapati ada hujah dan kenyataan yang mendorong ke arah perkara-perkara sensitif yang menguris hati yang mengeruhkan suasana dan menyentuh keharmonian.

“Bersifat `label-melabel’ antara kita termasuk perkataan seperti kafir, Zionis dan Yahudi antara Ahli-ahli Yang berhormat.

“Peraturan mesyuarat adalah salah menggunakan perkataan yang menaikkan perasaan sakit hati atau bermusuhan.

“Jadi saya gesa hentikan apatah sekarang dalam keadaan suasana yang tidak kondusif langsung yang mengeruhkan suasana dan menyentuh sensitiviti keharmonian,” katanya pada sidang Dewan Rakyat hari ini.

Tambah Abdul Johari, Ahli Parlimen sewajarnya memperlihatkan perilaku yang baik dalam mengetengahkan isu rakyat dan negara.

Malah katanya, Dewan Rakyat bukanlah platform yang wajar dijadikan pentas politik.

Justeru, beliau mengingatkan supaya sebarang isu peribadi yang dilaporkan di luar Dewan Rakyat tidak dibawa dan diungkit dalam Dewan Rakyat.

“Isu peribadi di luar Dewan Rakyat hendaklah diselesaikan di luar Dewan Rakyat. Saya harap mulai hari ini tidak berlaku lagi,” tegasnya.

Author

Diyana Rahip

View all posts

View all posts


Mesyuarat Khas MT UMNO malam ini bincang PRU15

KEPALA BATAS: Mesyuarat khas Majlis Tertinggi (MT) UMNO yang dijadualkan malam ini akan membincangkan persiapan Pilihan Raya Umum Ke-15 (PRU15).

Ahli MT UMNO Datuk Seri Reezal Merican Naina Merican berkata selain itu, mesyuarat juga akan membincangkan perkara-perkara berbangkit, termasuk soal berkaitan banjir.

“…malam ini lebih kepada persiapan seandainya pilihan raya berlaku pada bila-bila masa, dan demikian juga kalau ada perkara-perkara berbangkit, termasuk soal membabitkan banjir,” katanya kepada pemberita di sini hari ini.

Ahli Parlimen Kepala Batas itu berkata demikian ketika diminta mengulas berhubung beberapa laporan media mengenai UMNO akan mengadakan mesyuarat khas Majlis Tertinggi (MT) malam ini.

Terdahulu, Reezal Merican yang juga Menteri Perumahan dan Kerajaan Tempatan menghadiri Majlis Sambutan Maulidur Rasul Parlimen Kepala Batas di Masjid Abdullah Fahim dan menyampaikan sumbangan RM10,000 kepada setiap 37 buah masjid dan RM2,000 kepada setiap 76 buah surau di Kepala Batas. – BERNAMA


Kumpulan Sulu buat tuntutan di mahkamah untuk dapatkan wang – Azalina

KUALA LUMPUR: Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata  tindakan Kumpulan Sulu yang memfailkan tuntutan melalui prosiding arbitrasi, adalah untuk mendapatkan wang.

Beliau turut mempersoalkan mengapa Kumpulan Sulu itu membuat tuntutan mereka melalui prosiding arbitrasi dan bukannya di Mahkamah Keadilan Antarabangsa (ICJ).

“Saya rasa locus itu perlu dipersoalkan, maknanya dia menggunakan strategi guaman dia nak buat duit,” katanya selepas mengadakan Sesi Taklimat Mengenai Isu Tuntutan Pihak Mendakwa Waris Kesultanan Sulu di Bangunan Parlimen, hari ini.

Kumpulan Sulu sebelum ini dilaporkan membawa tindakan undang-undang ke Mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.

Mereka membawa perkara tersebut kepada timbang tara Sepanyol pada 2019 dan kemudiannya penimbang tara Dr Gonzalo Stampa yang dilantik oleh kumpulan individu berkenaan, membuat keputusan memihak kepada pihak mereka (penuntut).

Keputusan itu digunakan untuk merampas aset Petronas di Luxembourg.

Malaysia kemudiannya telah menggunakan semua remedi undang-undang yang ada, untuk membatalkan dua anugerah yang diberi oleh Stampa.

Azalina turut menzahirkan harapan untuk mendapat sokongan padu semua Ahli Dewan Rakyat tanpa mengira aliran politik, dalam menegakkan kedaulatan negara Malaysia dalam isu tuntutan pihak yang mendakwa sebagai waris Sulu berkenaan.

Beliau berkata, kerajaan tidak akan berkompromi terhadap aspek kedaulatan dan keselamatan, serta tidak akan berhenti berusaha untuk melindungi dan memelihara kepentingan, kekebalan kedaulatan dan kedaulatan Malaysia, pada setiap masa.

“Kita akan terus mengambil segala tindakan yang perlu bagi menghentikan tuntutan Sulu dengan menggunakan segala kuasa, hak dan sumber yang ada,” katanya.

Dalam pada itu Azalina berkata, kumpulan berkenaan dikhuatiri akan cuba menjadikan aset lain negara yang bersifat mudah terdedah, sebagai sasaran tuntutan selepas ini.

“Mana-mana (syarikat) boleh menjadi sasaran. Kita perlu sangat-sangat peka tentang (perkara) ini,” katanya.

Sehubungan itu katanya, kerajaan sentiasa serius dan tidak berdiam diri dalam memperjuangkan dan menjaga kedaulatan serta aset negara, daripada cubaan dirampas oleh kumpulan berkenaan.

Terdahulu, taklimat yang dihadiri lebih 50 Ahli Dewan Rakyat itu, bertujuan memberi latar belakang kepada isu tuntutan ini, berkenaan perkembangan berkaitan tindakan undang-undang di mahkamah di Sepanyol, Perancis, Luxembourg dan Belanda serta Pelan Komunikasi Strategik tempatan dan antarabangsa.

Selain itu, taklimat ini juga bertujuan mendapatkan pandangan daripada Ahli Dewan Rakyat, serta menjawab sebarang persoalan wakil kerajaan serta ahli Sekretariat Khas, bagi menangani isu tuntutan Sulu berkenaan. – BERNAMA


Google Maps: Polis diminta siasat tukar nama lokasi di Sabah – Bung Moktar

KINABATANGAN: Timbalan Ketua Menteri Sabah Datuk Seri Bung Moktar Radin mahu pihak polis menyiasat secara terperinci pelaku yang menukar nama beberapa tempat di Sabah kepada Filipina dalam aplikasi peta Google Maps baru-baru ini.

Jelasnya, perbuatan itu, yang disifatkannya sebagai tidak baik dan tidak bertamadun, boleh mengelirukan masyarakat di seluruh dunia mengenai kedudukan sesuatu tempat di Sabah.

“Ini memang mendatangkan banyak keraguan dan kebimbangan kepada masyarakat.

“Ini juga boleh menjerumuskan negeri Sabah kepada satu situasi yang tidak baik iaitu masyarakat luar negara mahu pergi ke Sandakan, apabila dicari dalam Google, lokasi itu dikatakan di Filipina,” katanya kepada pemberita selepas merasmikan program bersama peneroka Lembaga Kemajuan Tanah Negeri Sabah (LKTNS) (Sabah Land Development Board  SLDB) di sini hari ini.

Sejak beberapa hari lepas, netizen dari Sabah mendapati nama beberapa tempat seperti Lapangan Terbang Sandakan dan Pasar Besar Tawau disusuli dengan nama negara Filipina.

Namun, hari ini didapati aplikasi itu telah menukar semula nama lokasi berkenaan dengan membuang nama Filipina.

Bung Moktar turut meminta polis untuk mengambil langkah sewajarnya terhadap pelaku terbabit.

Sementara itu, pada program hari ini, Bung Moktar berkata LKTNS menjadi agensi penting kerajaan negeri dalam menerajui pembangunan keselamatan makanan Sabah.

“LKTNS telah merancang berbagai perkara untuk diterapkan, khususnya kepada peneroka LKTNS untuk membangunkan tanah mereka dengan pertanian,” katanya.

Ahli Parlimen Kinabatangan itu juga berharap peneroka LKTNS di Suan Lamba memanfaatkan tanah mereka bersama agensi negeri itu untuk menghasilkan tanaman yang mampu meraih pulangan besar.

“Walaupun di kampung, tetapi kita perlu urbanisasi minda dalam pertanian supaya kita boleh menuju ke tahap yang mampu mengeluarkan kita daripada belenggu kemiskinan,” katanya. – BERNAMA


Aminuddin angkat sumpah MB Negeri Sembilan penggal kedua

KUALA PILAH: Pengerusi Pakatan Harapan (PH) Negeri Sembilan, Datuk Seri Aminuddin Harun hari ini mengangkat sumpah jawatan sebagai Menteri Besar Negeri Sembilan bagi penggal kedua berturut-turut.

Aminuddin, 56, yang merupakan Naib Pengerusi Parti Keadilan Rakyat (PKR) mengangkat sumpah jawatan di hadapan Yang Dipertuan Besar Negeri Sembilan Tuanku Muhriz Tuanku Munawir di Istana Besar Seri Menanti di sini.

Turut berangkat ke Istiadat Penyerahan Watikah, Pelantikan dan Mengangkat Sumpah Menteri Besar Negeri Sembilan itu ialah Tunku Ampuan Besar Negeri Sembilan, Tuanku Aishah Rohani Tengku Besar Mahmud bersama kedua anakanda baginda, Tunku Besar Seri Menanti, Tunku Ali Redhauddin dan Tunku Zain Al’Abidin.

Turut hadir, isteri Aminuddin, Datin Seri Wan Hasni Wan Yusof; Setiausaha Agung DAP, Anthony Loke Siew Fook, dan Pengerusi Badan Perhubungan UMNO Negeri Sembilan, Datuk Seri Jalaluddin Alias.

Selepas tamat Pilihan Raya Negeri (PRN) di enam buah negeri, PH dan BN berjaya membentuk kerajaan Negeri Sembilan apabila menang dengan majoriti dua pertiga daripada 36 buah kerusi Dewan Undangan Negeri (DUN) di negeri ini.

PH menang sebanyak 17 buah kerusi DUN dan BN menang di 14 buah kerusi manakala Perikatan Nasional (PN) sebanyak lima buah kerusi.

Aminuddin yang merupakan Ahli Parlimen memperoleh 12,730 undi menewaskan calon Perikatan Nasional (PN) Ahmad Raihan Muhamad Hilal yang mendapat 10,068 undi serta dua calon Bebas iaitu Bujang Abu (83 undi) dan Mohammed Hafiz Baharudin (339 undi) menang dengan majoriti 2,662 undi.

Dalam ucapannya pada istiadat itu, Aminuddin menjunjung kasih atas perkenan Tuanku Muhriz melantik beliau sekali lagi menerajui kerajaan negeri. – Kosmo!

Author

Media Variasi

View all posts

View all posts


‘Ayah aku cakap keta ni best woo’ – Kanak-kanak teruja dipelawa naik kereta mewah

CYBERJAYA: Baru-baru ini, perkongsian seorang individu mengenai kegembiraan beberapa orang kanak-kanak apabila merasai menaiki kereta mewah mengundang rasa terharu warga net.

Menurut Abu Hurairah Roslan, sewaktu dia berhenti di sebuah gerai tepi jalan disebabkan anaknya ingin membeli air, dia terdengar perbualan beberapa kanak-kanak yang kelihatan kagum dengan kenderaan mewah jenis Toyota Alphard.

“Semalam petang, ambil anak-anak singgah gerai tepi jalan beli air. Budak-budak sedang tunggu van sekolah.

“Saya buka pintu belakang automatik terbuka untuk Carah (anak) turun nak beli air.

“Beberapa orang budak kagum, ‘Wooohhhh! Pintu dia buka sendiri woooo’.

“Ini afat (Alphard). Ayah aku cakap keta ni best woo,” kongsinya dalam hantaran di Facebook.

Mendengar perbualan itu, Abu Hurairah terus tergerak hati mempelawa kanak-kanak tersebut menaiki kenderaan miliknya.

“Saya pun buka tingkap. Saya senyum. Nak naik tak? Naiklah jap.

“Naiklah beberapa orang kanak-kanak. Kagum mereka. Ada yang pegang kerusi, ada yang sentuh panel skrin yang menyala. Ada yang diam saja tengok,” katanya.

Meskipun hanya beberapa minit diberi peluang merasai kenderaan mewah tersebut, raut wajah anak-anak kecil itu jelas terpancar kegembiraan dan keterujaan.

“Saya buka pintu. Mereka semua keluar dan ucapkan terima kasih.

“Tak sampai lima minit tapi cukup untuk menghiburkan. Masing-masing menjerit kat luar seronok rasa,” luahnya.

Situasi yang baru terjadi itu membuatkan Abu Hurairah tersedar nikmat yang diberikan oleh Allah tidak selamanya menjadi milik kita.

“Setiap apa yang ada, Tuhan memberitahu bukan milik kita, satu hari nanti Dia juga akan menguji mengambil semula segala milikNya,” akhirinya.

Perkongsiannya itu nyata meraih perhatian netizen yang rata-ratanya memuji tindakan lelaki itu sebagai sesuatu yang mulia.

“Terima kasih tat (ustaz). Sebak pulak bila kita ambil hati anak-anak ni mesti jadi memori indah untuk anak tu. Mesti dia akan ingat dan jadikan inspirasi kata-kata tat,” komen netizen.

“Nikmatnya sebuah perkongsian… Semoga menjadi pendorong kepada anak-anak untuk belajar rajin-rajin,” tulis netizen.

“Allahu Akbar… Moga Allah membalas kebaikan kerana memberi dan kongsi sedikit nikmat pada insan lain… aminn,” ucap netizen.

Author

Nurul Ain Japri

View all posts

View all posts


Indonesia akan sekat Facebook, Google, WhatsApp jika tidak berdaftar dengan kementerian

JAKARTA: Pihak berkuasa Indonesia bersedia untuk menyekat aplikasi media sosial dan perkhidmatan dalam talian termasuk Google, Facebook, dan WhatsApp dalam beberapa hari akan datang jika pihak terbabit gagal mendaftar dengan Kementerian Komunikasi dan Informasi negara itu, lapor Xinhua.

Syarikat gergasi digital diberi tempoh sehingga Rabu untuk melengkapkan pendaftaran pelesenan. Pihak kementerian akan melabel aplikasi-aplikasi berkenaan sebagai haram dan menyalahi undang-undang negara jika gagal berbuat demikian.

“Kami telah memberi amaran kepada semua syarikat teknologi tempatan dan asing termasuk perkhidmatan dalam talian, laman sesawang dan pengendali aplikasi bahawa mereka perlu mendaftar jika tidak mahu dikenakan sekatan. Kami telah memberi tempoh sejak enam bulan lalu,” Ketua Pengarah kementerian bahagian Aplikasi Maklumat Semuel Abrijani memberitahu pemberita pada Selasa.

Pendaftaran itu adalah sebahagian daripada peraturan baharu yang mula dikuatkuasa pada Januari 2022, dengan mensyaratkan semua platform teknologi perlu memperoleh lesen sebelum dibenarkan beroperasi.

Peraturan itu juga membolehkan pihak berkuasa mengarahkan platform yang mengeluarkan sebarang kandungan dianggap menyalahi undang-undang, tidak sesuai dan “mengganggu ketenteraman awam” untuk memadam hantaran dalam tempoh empat hingga 24 jam bergantung kepada kandungan berkenaan.

Kerajaan Indonesia cuba mengurangkan penyebaran maklumat palsu dan penipuan, terutamanya menjelang pilihan raya umum negara itu pada 2024. – BERNAMA


Polis selesai rekod keterangan Opai

CYBERJAYA: Polis telah merekodkan keterangan suami pelakon Fatin Afeefa yang dikenali sebagai Opai berhubung isu penggunaan nombor pendaftaran palsu pada sebuah kereta McLaren.

Ketua Jabatan Siasatan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Saleh berkata, pemilik kenderaan yang mempamerkan nombor pendaftaran ‘QPA1’ sudah diambil keterangan oleh Pegawai penyiasat JSPT di Balai Polis Trafik Kuala Lumpur, pada Isnin.

Katanya, kes masih dalam siasatan dan akan dirujuk kepada Pejabat Pendakwaan Negeri Kuala Lumpur.

“Kes disiasat mengikut Seksyen 108 (3) (f) Akta Pengangkutan Jalan 1987,” katanya dalam kenyataan yang dikeluarkan pada Selasa.

Sebelum ini, ketidakhadiran Opai atau nama sebenarnya Aliff Awang untuk memberi keterangan di pejabat Jabatan Pengangkutan Jalan (JPJ), menyebabkan agensi itu terpaksa meminta bantuan pihak polis.

Opai dilaporkan perlu menghadirkan diri ke pejabat JPJ atas isu menggunakan nombor pendaftaran ‘QPA1’ pada supercar McLaren miliknya yang bukan nombor sebenar.

Author

Diyana Rahip

View all posts

View all posts


DBP tarik diri sertai Pesta Buku Antarabangsa Frankfurt

CYBERJAYA: Setelah beberapa pihak bertindak memboikot penganjuran Pesta Buku Antarabangsa Frankfurt (Frankfurter Buchmesse), kini Dewan Bahasa dan Pustaka (DBP) tampil mengikut jejak langkah sama.

Dalam satu kenyataan ringkas pada Isnin, DBP membatalkan penyertaannya dalam pesta buku itu, yang menyatakan sokongan rasmi terhadap Israel.

“Selaras dengan pendirian kerajaan dalam konflik Palestin-Israel pada ketika ini, DBP memutuskan untuk menarik diri daripada menyertai Pesta Buku Frankfurt 2023,” tulisnya.

Terdahulu, penerbit Buku Fixi, dalam akaun rasmi di X menggesa beberapa agensi kerajaan untuk memboikot pesta buku terbabit.

Frankfurter Buchmesse sebelum ini menyatakan solidariti mereka terhadap Israel, dengan menyifatkan serangan Pergerakan Perjuangan Islam Palestin (Hamas) ke atas Israel adalah ‘melanggar hak asasi manusia”

Pengarahnya, Juergen Boos dalam laman sosial rasmi Frankfurter Buchmesse menyebut, “keganasan” Hamas terhadap Israel bertentangan dengan nilai yang dipertahankan acara itu.

“Frankfurter Buchmesse bersolidariti dengan menyebelahi Israel,” katanya.

Susulan itu, Frankfurter Buchmesse turut membatalkan majlis penganugerahan kepada penulis Palestin, Adania Shibli, 49 yang sepatutnya menerima Anugerah Liberatur yang dianjurkan oleh Litprom, persatuan kesusasteraan Jerman.

Penganugerahan itu berdasarkan naskhah tulisannya, A Minor Issue yang menceritakan kisah benar membabitkan gadis Palestin dirogol dan dibunuh tentera Israel pada 1949.

Shibli sepatutnya menerima penganugerahan itu pada 20 Oktober di Frankfurter Buchmesse.

Malaysia menghantar delegasi ke Frankfurter Buchmesse kali ini dengan jumlah peserta sekitar 53 orang merangkumi penerbit, penulis dan ejen sastera.

Ia dikendalikan oleh Majlis Buku Kebangsaan Malaysia (MBKM), agensi di bawah Kementerian Pendidikan.

Bagaimanapun setakat ini MBKM belum mengeluarkan sebarang kenyataan berhubung pendirian Frankfurter Buchmesse.

Frankfurter Buchmesse kali ke-75 akan berlangsung pada 18 hingga 23 Oktober akan disertai sekitar 100 negara dengan Slovenia diberi penghormatan sebagai negara tamu.

Author

Fazleen Safina Abd Jamil

View all posts

View all posts


Tiada sebarang perbincangan rasmi untuk PN bergabung dengan pihak lain – Azmin

KUALA LUMPUR: Perikatan Nasional (PN) tidak mengadakan sebarang perbincangan rasmi untuk bergabung dengan mana-mana pihak kerana tumpuan ketika ini adalah memenangi Pilihan Raya Umum ke-15 (PRU15).

Ketua Penerangan PN, Datuk Seri Mohamed Azmin Ali berkata gabungan itu akan menggunakan peluang berkempen untuk meyakinkan rakyat tentang dasar PN yang properniagaan, mewujudkan pekerjaan serta menjamin kepedulian dan keprihatinan kepada rakyat.

“Tidak ada sebarang perbincangan rasmi untuk bergabung dengan mana-mana pihak kerana tumpuan kita (PN) adalah untuk kemenangan PN di kawasan yang kita bertanding,” katanya kepada pemberita selepas majlis ramah mesra bersama penduduk Kampung Kemensah di sini hari ini.

Beliau berkata demikian ketika diminta mengulas kenyataan Pengerusi Barisan Nasional (BN) Datuk Seri Dr Ahmad Zahid Hamidi yang dilaporkan berkata BN sedia bekerjasama dengan mana-mana gabungan parti sekiranya gagal mendapat majoriti mudah.

Dalam pada itu, Mohamed Azmin yang juga calon PN di Parlimen Gombak berkata antara cabaran PRU15 bukan sahaja mempertahankan sokongan tetapi perlu mendekati hampir 70,000 pengundi baharu di parlimen itu.

Katanya pengundi Gombak yang semakin pesat kini mencecah 206,000 pengundi berbanding 140,000 orang empat tahun lepas.

Beliau berkata pengundi perlu memberi peluang kepada Pengerusi PN Tan Sri Muhyiddin Yassin kerana beliau yang menjadi Perdana Menteri ketika negara dilanda COVID-19 telah berjaya menguruskan negara yang berdepan krisis pandemik.

Mohamed Azmin berkata tumpuan Muhyiddin ketika itu adalah keselamatan rakyat serta mencergaskan semula ekonomi negara.

Menurut Mohamed Azmin, Pakatan Harapan (PH) pernah mendapat sokongan rakyat namun ketika berkuasa mentadbir negara, ada parti yang mendominasi PH telah mengeluarkan kenyataan menyinggung perasaan orang-orang Melayu dan rakyat Malaysia keseluruhannya.

Katanya ini terbukti apabila kekalahan PH dalam enam Pilihan Raya Kecil (PRK) ketika gabungan itu memerintah negara.

Mohamed Azmin yang juga Menteri Kanan Perdagangan Antarabangsa dan Industri berdepan saingan lima penjuru dalam usaha mempertahankan kerusi Parlimen Gombak pada PRU15.

Beliau ditentang Menteri Besar Selangor Datuk Seri Amirudin Shari (PH-PKR), Datuk Megat Zulkarnain Omardin (BN-UMNO), Datuk Dr Aziz Jamaludin Mhd Tahir (Pejuang) dan calon bebas Zulkifli Ahmad.

Pada PRU14, kerusi Parlimen Gombak dimenangi Mohamed Azmin yang bertanding atas tiket PKR dengan majoriti 48,721 undi dalam pertembungan tiga penjuru menewaskan Datuk Abdul Rahim Kamarudin (BN) dan Khairil Nizam (PAS).

Suruhanjaya Pilihan Raya menetapkan 19 Nov ini sebagai tarikh mengundi dengan pengundian awal pada 15 Nov. – BERNAMA


Minyak masak: Anak Hamzah Zainuddin didakwa beri maklumat palsu

SEREMBAN: Anak kepada bekas menteri dan rakan perniagaannya didakwa di Mahkamah Sesyen di sini hari ini atas sembilan pertuduhan mengemukakan invois penjualan minyak masak palsu dan memiliki minyak masak bersubsidi melebihi had.

Muhammad Faisal Hamzah, 39, anak kepada bekas Menteri Dalam Negeri Datuk Seri Hamzah Zainudin dan Azizul Abdul Halim, 55, mengaku tidak bersalah atas pertuduhan yang dibacakan di hadapan Hakim Mazni Nawi.

Berdasarkan pertuduhan, mereka yang merupakan pengarah syarikat Rimba Merpati Sdn Bhd iaitu syarikat pemegang lesen borong barang kawalan berjadual iaitu minyak masak, didapati telah memberikan maklumat palsu semasa mengemukakan maklumat berhubung dokumen atau invois penjualan minyak masak kepada dua kedai runcit di sini.

Perbuatan itu didakwa dilakukan di pejabat Kementerian Perdagangan Dalam Negeri dan Kos Sara Hidup (KPDN) negeri kira-kira pukul 5 petang pada 12 Ogos tahun lepas.

Pendakwaan mengikut Seksyen 22(4) Akta Kawalan Bekalan 1961 hendaklah disifatkan telah melakukan satu kesalahan di bawah Seksyen 8(4)(b) Akta Kawalan Bekalan 1961 yang boleh dihukum di bawah Seksyen 22(1) akta sama yang dibaca bersama Seksyen 34 Kanun Keseksaan.

Sabit kesalahan boleh didenda maksimum RM1 juta atau penjara tidak melebihi tiga tahun atau kedua-duanya, dan bagi kesalahan kali kedua dan seterusnya, didenda maksimum RM3 juta atau penjara maksimum lima tahun atau kedua-duanya.

Syarikat itu yang diwakili mereka turut didakwa mengemukakan invois palsu dan memiliki minyak masak melebihi had 50 metrik tan, mengikut Peraturan 9(1) Peraturan-Peraturan Kawalan Bekalan 1974 yang merupakan kesalahan di bawah Peraturan 21(1) Peraturan-Peraturan sama dan boleh dihukum di bawah Seksyen 22 (2) Akta Kawalan Bekalan 1961.

Kesalahan itu didakwa dilakukan di pejabat KPDN dan premis perniagaan Rimba Merpati Sdn Bhd di Kawasan Industri Sinar Andalas, Senawang kira-kira pukul 11.15 malam, 11 Ogos dan 5 petang, 12 Ogos tahun lepas.

Pendakwaan dikendalikan Timbalan Pendakwa Raya KPDN Mohd Sophian Zakaria dan Syazwani Zawawi manakala kedua-dua Orang Kena Saman (OKS) diwakili peguam Qurratu ‘Aini Zafirah Mat Shoib.

Mohd Sophian memohon mahkamah menetapkan jumlah jaminan yang tinggi kepada Muhammad Faisal dan Azizul mengambil kira sembilan pertuduhan, selain ia membabitkan barang kawalan yang mempunyai kepentingan kepada awam.

“Seperti kita semua maklum, kerajaan amat memberi penekanan terhadap keperluan barang makanan seperti minyak masak yang menjadi krisis di negara kita.. jadi perlu melibatkan jumlah yang tinggi (jaminan) kerana melibatkan kuantiti besar (minyak masak),” katanya.

Qurratu ‘Aini Zafirah pula berkata, mahkamah tidak sewajarnya terpengaruh dengan jumlah pertuduhan dikenakan memandangkan OKS belum lagi dibuktikan bersalah.

Beliau berkata, wang jaminan juga tidak sewajarnya diukur oleh jumlah pertuduhan dan kerugian semata-mata kerana jaminan adalah bagi memastikan kehadiran OKS ke mahkamah dan bukan bersifat hukuman.

“Tertuduh juga beri kerjasama sepenuhnya kepada pegawai penyiasat semasa siasatan dijalankan dan ini merupakan kali pertama mereka didakwa di mahkamah.

“Tiada risiko untuk Muhammad Faisal melarikan diri kerana dia menetap di Ampang, Selangor bersama isteri yang sedang sarat mengandung serta tiga anak, manakala Azizul yang menetap di Kuantan, Pahang tidak lagi bekerja dan mempunyai 10 anak yang empat daripadanya masih bersekolah,” katanya.

Mahkamah membenarkan Muhammad Faisal dan Azizul masing-masing diikat jamin berjumlah RM40,000 dan menetapkan 7 Jun ini untuk sebutan semula kes. – BERNAMA


Susulan banyak kekosongan, IPTA diarah tawar segera tempat kepada pemohon

JOHOR BAHRU: Semua institusi pengajian tinggi awam (IPTA) diarah membuat tawaran segera kepada pelajar tempatan yang memohon untuk melanjutkan pengajian di tempat masing-masing.

Menteri Pendidikan Tinggi, Datuk Seri Mohamed Khaled Nordin berkata, ia berikutan terdapat banyak kekosongan tempat di institusi terbabit bagi sesi akademik 2023/2024.

Bagaimanapun katanya, hanya pelajar yang mempunyai kelayakan lulus asas boleh dipertimbangkan selain bergantung kepada tawaran sesebuah universiti.

“Saya telah meminta setiap universiti melihat supaya mana-mana pelajar yang layak tetapi tidak mendapat tempat di universiti baru-baru ini untuk ditawarkan walaupun hanya memiliki kelulusan asas.

“Ini adalah supaya tidak ada mana-mana pelajar tercicir dengan universiti memberi peluang sekali lagi kepada mereka. Tiada masalah kerana memang mereka layak, hanya tidak mendapat tempat.

“Seperti di Universiti Teknologi Mara (UiTM) Kampus Pasir Gudang di sini, ia mempunyai kapasiti 4,000 kemasukkan pelajar baru tetapi hanya ada dalam 3,100 pelajar yang ditawarkan.

“Ini bukan makna hendak diisi semua sekali itu, sebaliknya dia mesti layak. Kita beri peluang kepada pelajar tempatan,” katanya selepas merasmikan Kampus UiTM Pasir Gudang di sini, hari ini.

Mengulas lanjut, Mohamed Khaled, perkara itu sudah dimaklumkan kepada semua pengurusan IPTA terbabit.

Katanya kemasukkan atau tawaran kepada pemohon perlu dibuat secepat mungkin bagi mengelak pihak berkenaan tercicir pelajaran.

“Kita tidak boleh longgarkan syarat, kemasukkan tetap berasaskan merit. Tempoh masa tawaran kepada pelajar yang layak ini terpulang kepada universiti.

“Tetapi supaya tidak tertinggal dalam pelajaran, seboleh-bolehnya dilakukan dalam waktu sekarang,” katanya. – Berita Harian

Author

Media Variasi

View all posts

View all posts


MBSA nafi Datuk Bandar Shah Alam ditahan SPRM

SHAH ALAM: Majlis Bandaraya Shah Alam (MBSA) memaklumkan bahawa Datuk Bandar Shah Alam Datuk Zamani Ahmad Mansor hanya dipanggil untuk membantu siasatan oleh pihak Suruhanjaya Pencegahan Rasuah (SPRM) pada petang Rabu.

MBSA dalam kenyataan menafikan dakwaan berhubung penahanan Datuk Bandar Shah Alam itu oleh SPRM bagi membantu siasatan terhadap tender projek tebatan banjir dan dibebaskan dengan jaminan RM50,000 oleh seorang penjamin.

“Datuk Bandar Shah Alam telah kembali melaksanakan kerja seperti biasa di pejabat pada Khamis (29 Sept). Pihak MBSA juga ingin menegaskan bahawa akan sentiasa sedia memberikan kerjasama sepenuhnya bagi membantu melengkapkan siasatan dengan pihak SPRM,” menurut kenyataan itu.

Media semalam melaporkan, SPRM berjaya membongkar satu kartel yang dipercayai memonopoli tender projek di MBSA susulan serbuan di pejabat pihak berkuasa tempatan (PBT) itu pada Ahad lepas.

Ketua Pesuruhjaya SPRM Tan Sri Azam Baki berkata setakat ini sembilan individu termasuk beberapa kakitangan MBSA dan seorang pegawai kanannya ditahan bagi membantu siasatan. – BERNAMA


Najib tidak pernah saman Ambank semasa jadi pemegang akaun – Saksi

KUALA LUMPUR: Seorang pegawai Ambank memberitahu Mahkamah Tinggi di sini hari ini bahawa Datuk Seri Najib Tun Razak tidak pernah memfailkan sebarang saman terhadap bank kerana salah mengendalikan akaunnya semasa bekas perdana menteri itu menjadi pemegang akaun.

Pengurus Cawangan Ambank (M) Berhad Jalan Raja Chulan R. Uma Devi, 43, yang memegang jawatan itu sejak 2015 berkata Najib juga tidak pernah membuat sebarang aduan mengenai penyata banknya kepada bank.

“Setiap bulan, bank akan menghantar penyata bank yang menyenaraikan semua transaksi yang dibuat dalam akaun kepada pelanggannya. Sepanjang pengetahuan saya, malah semasa kes SRC International, tiada sebarang pertikaian atau aduan dibuat oleh Datuk Seri Najib berhubung penyata akaun bank beliau,” katanya.

Saksi pendakwaan ke-37 itu berkata demikian ketika menjawab soalan Timbalan Pendakwa Raya Kanan Datuk Seri Gopal Sri Ram pada perbicaraan Najib yang berdepan pertuduhan menyeleweng RM2.3 bilion dana 1Malaysia Development Berhad (1MDB).

Sri Ram: Antara 2015 dan 2018, adakah tertuduh memfailkan sebarang prosiding terhadap bank kerana salah mengendalikan akaunnya, pada pengetahuan anda?

Uma Devi: Pada pengetahuan saya, tidak.

Terdahulu, Sri Ram menyoal saksi mengenai keterangan beliau semasa perbicaraan SRC International, yang beliau akui kenyataannya itu telah diterima dan tidak pernah dipertikaikan oleh Mahkamah Tinggi dan Mahkamah Rayuan.

Minggu lepas, Uma Devi memberi keterangan bahawa Najib memegang lima akaun dengan Ambank, satu akaun simpanan berakhir dengan nombor 694, dan empat akaun semasa, iaitu AmIslamic (berakhir dengan nombor 481), AmPrivate Banking- 1MY (880), AmPrivate Banking-Y1MY (898) dan AmPrivate Banking-MY (906).

Pada 10 Dis 2019, Najib memfailkan saman terhadap AmBank Islamic Bhd dan bekas Pengurus Perhubungan Pelanggan Joanna Yu Ging Ping berhubung pengurusan akaun di bawah namanya iaitu akaun berakhir 694, 880, 898 dan 906 yang didakwa Najib diuruskan oleh AmBank tanpa pengetahuannya dan digunakan untuk mengalihkan dana daripada SRC International Sdn Bhd.

Bagaimanapun, Najib gagal dalam rayuannya di Mahkamah Rayuan pada Januari lepas setelah mahkamah memutuskan Najib sedang berusaha untuk meneruskan saman sivilnya untuk menjejaskan prosiding dan penemuan jenayah oleh Mahkamah Tinggi dan Mahkamah Rayuan dalam kes jenayah kes SRC International.

Terdahulu, Uma Devi memberi keterangan bahawa Najib menerima RM1.25 juta pembayaran faedah yang dikreditkan ke akaun simpanan peribadinya berakhir dengan nombor 694 pada 2011 sahaja.

Merujuk kepada penyata bank Najib semasa pemeriksaan utama oleh Timbalan Pendakwa Raya Najwa Bistamam, Uma Devi berkata bayaran itu diterima dalam 11 bahagian sepanjang tahun ke akaun ‘694’, antara Februari hingga Disember 2011.

“Saya mengesahkan terdapat beberapa kemasukan melibatkan faedah bagi 2011 dan jumlah yang diterima adalah berbeza- beza mengikut baki semasa akaun pada setiap bulan.

“Ini berdasarkan kod 202000 yang tertera di dalam status setiap transaksi kemasukan faedah,” katanya dan menambah akaun ‘694’ tersebut dibuka pada 13 Jan 2011 dan ditutup pada 30 Ogos 2013.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung esok. – BERNAMA


Solusi tangani kos sara hidup dijangka dilaksana pada Januari 2023

PUTRAJAYA: Kementerian Perdagangan Dalam Negeri dan Kos Sara Hidup serta Kementerian Ekonomi sedang memperinci beberapa langkah penyelesaian pantas dalam menangani isu kos sara hidup termasuk pelan tindakan kerjasama rentas kementerian.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, kedua-dua kementerian bersetuju mewujudkan sekretariat bersama yang akan menjadi platform di peringkat pegawai untuk membincangkan peranan pelbagai agensi dalam menangani kos sara hidup.

“Beberapa prosedur pelaksanaan dasar juga sedang dikemas kini dan dijangka dilaksanakan bermula penghujung Januari tahun hadapan,” menurutnya dalam kenyataan bersama Menteri Ekonomi, Rafizi Ramli di sini hari ini.

Beliau berkata, kerajaan sentiasa komited membantu rakyat menangani isu itu namun setiap langkah yang diambil perlu dipastikan tidak menjejas kedudukan ekosistem perniagaan dan industri yang masih dalam tempoh pemulihan pascapandemik COVID-19.

Rafizi pula berkata, usaha mengawal inflasi dan kos sara hidup memerlukan kerjasama semua pihak yang berkaitan dalam rantaian nilai termasuk kerajaan, pengeluar, peniaga serta rakyat kerana isu itu bukan hanya mengenai harga murah tetapi juga harga yang adil kepada pengeluar, peniaga dan pengguna.

“Kerajaan berharap usaha berkenaan akan memudahkan pengurusan kos dan seterusnya memastikan segala penjimatan dapat dialirkan kepada pengguna, seterusnya meringankan beban kos sara hidup rakyat Malaysia,” katanya.

Beliau berkata, orang ramai disaran memperkukuh peranan mereka sebagai pengguna bijak dengan memfokus kepada empat langkah iaitu merancang perbelanjaan dan menyesuai kecenderungan jika terdapat barang pengganti kepada barang yang telah meningkat harganya.

Katanya, pengguna juga perlu sentiasa membuat perbandingan harga menerusi aplikasi Price Catcher dan membeli dalam kuantiti yang diperlukan serta tidak mengamalkan pembelian panik.

Menurut kenyataan itu, kerajaan telahpun mengambil beberapa tindakan jangka panjang dan pendek dalam menangani isu kos sara hidup antaranya mengekalkan tarif elektrik bagi pengguna domestik, komersial dan industri selain kawalan harga dan subsidi ayam standard serta telur Gred A, B dan C hingga suatu tempoh ditetapkan.

Katanya, kerajaan turut memutuskan untuk mengimport telur bagi sehingga bekalan daripada pengeluar tempatan kembali pulih dan Padiberas Nasional Berhad (BERNAS) pula akan menyalurkan peruntukan RM60 juta kepada pesawah, masing-masing RM10 juta bagi 2022 dan RM50 juta pada 2023.

Selain itu, kerajaan sedang memperinci pelaksanaan Harga 2 Peringkat bagi minyak sawit mentah supaya harga minyak masak tulen kemasan botol di pasaran domestik dijual pada harga lebih rendah bagi mengurangkan tekanan terhadap permintaan dan penggunaan minyak masak bersubsidi polibeg sekilogram. – BERNAMA


Pasukan petugas khas ditubuh atasi masalah lambakan calon ujian memandu

Loke berkata, dianggarkan 600,000 calon mengikuti kursus dan ujian memandu setiap tahun dan lambakan itu berlaku disebabkan penutupan IM susulan pandemik COVID-19.

“Backlog panjang bukan mereka tidak dapat lesen memandu tetapi masa menunggu itu lama,” katanya kepada pemberita selepas merasmikan Mesyuarat Agung Tahunan Ke-3 Persatuan Pengusaha Pusat Latihan Memandu Malaysia di sini hari ini.

Beliau berkata, pasukan petugas khas yang diketuai Jabatan Pengangkutan Jalan (JPJ) itu akan mencari kaedah untuk mengatasi lambakan calon ujian memandu serta mempercepatkan urusan mendapatkan lesen.

Loke turut mengumumkan inisiatif kerajaan untuk membantu pengusaha IM iaitu pelanjutan had usia kenderaan yang digunakan di institut daripada tujuh tahun kepada 10 tahun.

“Kita ambil satu pertimbangan untuk membantu pemain industri IM kerana umum diketahui semasa COVID-19 mereka tidak boleh buat apa-apa.

“Kebanyakan kenderaan yang masuk ke tahun ketujuh sudah tidak boleh dipakai dan menambahkan beban pengusaha dan tidak adil,” katanya serta menambah JPJ akan mengintegrasikan perkara itu ke dalam sistem secepat mungkin.

Bagi menggalakkan IM melabur dalam kenderaan baharu, Loke berkata pemeriksaan kenderaan dikecualikan untuk tahun pertama dan kedua.

“Untuk tahun-tahun seterusnya hingga tahun ke-10, pemeriksaan berkala yang diwajibkan adalah setahun sekali,” katanya.

Mengenai cadangan membenarkan IM mengendalikan ujian KPP01 berkomputer untuk mendapatkan lesen, Loke berkata JPJ sedang merangka satu prosedur operasi standard (SOP) untuk menjaga integriti dan ketelusan ujian tersebut.

Katanya, Suruhanjaya Pencegahan Rasuah Malaysia (SPRM) sebelum ini telah menyampaikan pandangan sekiranya IM dibenarkan untuk mengendalikan ujian itu, dibimbangi terdapat kelonggaran atau kebocoran maklumat. – BERNAMA


Sarah tegur Syamsul lukai perasaan anak-anak

KUALA LUMPUR: Baru-baru ini bapa kepada pengarah dan pelakon, Syamsul Yusof iaitu Datuk Yusof Haslam menasihati anaknya agar memujuk hati Puteri Sarah Liyana yang sudah hancur akibat kecurangan anaknya itu sejak empat tahun lalu.

Beliau berkata demikian ketika ditemubual program hiburan, Melodi di mana luahan hatinya yang kecewa terhadap sikap Syamsul diiringi air mata menyentuh hati ramai.

Terdahulu Syamsul telah menyekat talian telefon antaranya dengan Sarah sejak setahun lalu yang menyebabkan isterinya itu hidup terkontang-kanting dan disakiti emosi serta mental.

Mungkin Syamsul cuba memujuk Sarah dengan memuat naik gambar perkahwinan mereka serta gambar bersama isteri kedua, Ira Kazar namun caranya itu seolah-olah menambahkan minyak ke atas api yang sedang marak.

Keadaan semakin panas apabila Syamsul menghantar satu kapsyen terbaharu yang membangkitkan kemarahan isterinya itu.

Menerusi hantaran terkini di Instagram milik pengarah filem Mat Kilau itu, dia menulis, “Morning! Moga kedua-dua isteriku tenang & banyakkan bersabar. Doakan yg baik2.”

Bagaimanapun, Sarah menerusi Insta story menulis balas, anak-anak mereka malu dapat ayah seperti Syamsul.

Tulisnya, “orang jahil akan serlahkan kejahilannya. Walaupun dia disangka berilmu. I try not to react because damaged has been done but I feel so oblige to say that I am very dissapointed and ashame on behalf of my kids and family.”

“Syaikhul and Sumayyah sedang membesar and I cant deny them from phones. Don’t ever hurt my kids and their feelings. Think before u post anything.

“Jaga sensitivity terhadap anak2 dan family u.

“Malunya ya Allah, Syaikhul dan Sumayyah dapat ayah macam ni,” tulisnya.

Terdahulu Syamsul turut memuatnaik gambarnya ketika berkahwin dengan Sarah dan Ira.

Author

Tun Puteh Wanti

View all posts

View all posts


Erling Haaland terus bukti ketajaman, cipta hatrik belasah Nottingham

Oleh: WAHYUDIN AL-BALINGI

ERLING Haaland terus membuktikan ketajaman dirinya di depan gawang lawan.

Awal pagi Khamis tadi, penyerang Manchester City itu melakukan ‘back to back’ melakukan hatrik di Liga Perdana Inggeris musim 2022/23.

Terbaru, Haaland membantu kelabnya berpesta jaringan menghancurkan Nottingham Forest 6-0 pada minggu kelima liga di Etihad.

Tiga lagi jaringan disumbangkan oleh Julian Alvarez (dua gol) dan Joao Cancelo.

Menerusi statistik BBC, Haaland menjadi pemain terpantas yang melakukan hatrik hanya dalam lima perlawanan awal kempen yang sedang berjalan.

Pesaing terdekatnya adalah Demba Ba (21 perlawanan), Tony Yeboah dan Fernando Torres masing-masing 25 perlawanan, serta Fabrizio Ravanelli 26 perlawanan.

Dia juga adalah pemain keempat Manchester City yang mencetak hatrik dalam satu musim Liga Perdana Inggeris. Sebelum ini, Sergio Aguero (empat kali semusim), Raheem Sterling dan Carlos Tevez.

“Orang yang berkata ‘dia hanya boleh melakukannya di Bundesliga’, kini tertanya-tanya apa yang orang itu akan katakan sekarang,” tulis seorang penyokong di Twitter.

Seorang lagi menambah: “Dan orang menyangka dia tidak akan dapat melakukannya di awal-awal saingan.”

Sementara itu, seorang lagi menulis: “Nombor 9 terbaik di dunia, tiada orang lain yang boleh menyamainya.”

Author

Media Variasi

View all posts

View all posts


Kerajaan Pulau Pinang nafi jambatan kedua retak

CYBERJAYA: Kerajaan negeri Pulau Pinang menafikan dakwaan berlaku keretakan di Jambatan Sultan Abdul Halim Mu’adzam Shah dekat sini seperti ditularkan pengguna media sosial sejak pagi ini.

Exco Infrastruktur, Pengangkutan dan Pembangunan Digital negeri, Zairil Khir Johari berkata, pihaknya sudah membuat semakan bersama Jambatan Kedua Sdn Bhd (JKSB) dan mendapati insiden keretakan jambatan seperti dipaparkan video terbabit berlaku di luar negara pada 2014.

“Sedang tular di kumpulan WhatsApp berkaitan penyebaran video kononnya Jambatan Pulau Pinang retak seperti dalam video.

“Hasil semakan mendapati ia adalah video lama dan insiden itu berlaku di luar negara sekitar tahun 2014,” katanya dalam satu kenyataan, hari ini.

Zairil turut menggesa penyebaran video memaparkan berita palsu dan tidak sahih sedemikian dihentikan supaya tidak menimbulkan ketakutan kepada masyarakat umum.

Terdahulu, video tular berdurasi 28 saat memaparkan sebuah jambatan yang didakwa Jambatan Sultan Abdul Halim Mu’adzam Shah yang popular dikenali sebagai Jambatan Kedua Pulau Pinang retak bersama mesej memberi amaran kepada pengguna supaya berhati-hati.

Author

Nurul Ain Japri

View all posts

View all posts


Jangan sewenang-wenang tafsir al-Quran – Mufti Pulau Pinang

GEORGE TOWN: Mentafsir al-Quran dengan sewenang-wenang seolah-olah mempermainkan kalam Allah SWT tidak boleh diterima sama sekali.

Mufti Pulau Pinang, Datuk Seri Dr Wan Salim Wan Mohd Noor berkata, pelakunya boleh didakwa di mahkamah kerana menghina agama Islam.

Menurutnya, bukan semua orang mampu menyelami maksud yang terkandung di dalam al-Quran kerana ia memerlukan individu yang memiliki kepakaran.

“Bagi melayakkan diri menjadi ahli tafsir al-Quran, seseorang perlu menghabiskan masa yang lama, mungkin sepanjang hayat untuk menguasai beberapa bidang ilmu termasuk keperluan menguasai selok belok Bahasa Arab daripada aspek nahu, saraf, balaghah dan ‘arudhnya.

“Persoalannya siapakah yang layak mentafsir kitab suci ini? Individu itu juga dikehendaki mengetahui ‘asbab nuzul’ iaitu konteks penurunan sesesuatu ayat supaya tafsirannya tidak menyimpang daripada maksud sebenar.

“Berdasarkan keterangan itu, kita tidak dapat menerima mana-mana individu, sama ada muslim atau bukan Islam, yang tidak memiliki kelayakan daripada sudut keilmuan mencukupi bagi mentafsirkan kitab suci ini,” katanya ketika dihubungi, di sini, hari ini.

Wan Salim berkata, al-Quran adalah wahyu terakhir dan muktamad yang diturunkan ke atas Nabi Muhammad SAW dalam Bahasa Arab dan dinukilkan oleh perawi yang ramai dengan lafaz sama daripada generasi ke generasi sehingga zaman ini.

Menurutnya, tafsirnya pula adalah usaha menjelaskan maksud yang terkandung dalam ayat al-Quran itu.

“Al-Quran iaitu sebuah kitab hidayah Ilahi yang ‘memandu’ manusia ke jalan benar serta membimbing mereka ke arah kebahagiaan hidup di dunia serta akhirat.

“Khazanah ilmu pengetahuan yang tersimpan di dalam al-Quran adalah ibarat lautan tidak bertepi dan tidak pernah kering. Justeru, ia tidak boleh dikatakan tafsirannya sudah lengkap dan sempurna pada masa tertentu.

“Sebaliknya, ia sentiasa terbuka bagi ditafsir daripada semasa ke semasa menurut perkembangan ilmu pengetahuan yang dicapai akal manusia,” katanya.

Terdahulu, Ahli Parlimen Ipoh Timur, Howard Lee Chuan How dikatakan membuat tafsiran sendiri terhadap ayat al-Quran susulan video tular, baru-baru ini.

Tindakan itu dianggap seperti sengaja menghina Islam memandangkan ahli parlimen berkenaan bukan Muslim, namun bertindak menafsirkan ayat di dalam al-Quran, sekali gus turut menyentuh perkara 3R (agama, raja, kaum).

Semalam, Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain dipetik berkata polis akan merekod keterangan Howard dalam masa terdekat. – Harian Metro

Author

Media Variasi

View all posts

View all posts


Ia kesilapan yang tidak disengajakan – Rewcastle-Brown

KUALA LUMPUR: Editor Sarawak Report, Clare Rewcastle-Brown yang disaman oleh Sultanah Terengganu Sultanah Nur Zahirah berhubung kenyataan yang didakwa memfitnah dalam buku bertajuk ‘The Sarawak Report-The Inside 1MDB Expose’, memberitahu Mahkamah Tinggi di sini hari ini bahawa ia adalah satu kesilapan yang tidak disengajakan di pihaknya ketika menulis petikan dalam buku itu pada tahun 2018.

Editor berusia 63 tahun yang memberi keterangan melalui persidangan video dari London itu berkata petikan itu adalah berdasarkan ingatannya mengenai laporan berita yang dibaca pada tahun 2010, yang merujuk kepada ahli perniagaan buruan Low Taek Jho atau Jho Low, yang menyebut bagaimana dia (Jho) mengenali Sultan Terengganu.

“Ia adalah satu kesilapan yang tidak disengajakan di pihak saya, yang saya percaya adalah benar semasa saya menulisnya. Tidak ada niat jahat dalam penulisan saya. Saya tidak mengenali plaintif (Sultanah Nur Zahirah) secara peribadi, dan tulisan saya tidak menunjukkan sebarang penyelewengan olehnya. Saya tidak mempunyai sebab untuk memfitnahnya dan saya pastinya tidak berniat untuk menjejaskan reputasi atau merendahkan maruahnya menerusi penulisan itu.

“Buku setebal lebih 500 muka surat itu pasti mengandungi satu atau dua perkara yang tidak tepat. Bagaimanapun saya cukup teliti dengan penyelidikan saya, terutamanya apabila membuat sebarang dakwaan mengenai ketidakwajaran.

“Dalam perkara berhubung Pihak Berkuasa Pelaburan Terengganu (TIA), yang sebenarnya memperkenalkan Jho Low kepada Sultan bagaimanapun tidak penting, kerana tidak ada penyelewengan atau rasuah dalam perbuatan itu, atau daripada berkenalan dengan Jho Low,” katanya dalam kenyataan saksi.

Semasa menjelaskan mengenai apa yang diketahuinya mengenai Jho Low berhubung penubuhan TIA, beliau berkata daripada penyelidikannya, beliau mendapat tahu Jho Low mempunyai kaitan dengan kerabat diraja Terengganu, yang membawa kepada penubuhan TIA, yang kemudiannya dinamakan semula sebagai 1Malaysia Development Berhad (1MDB).

“Ini sekali lagi, adalah pengetahuan umum. Sebelum skandal 1MDB melonjak menjadi perhatian ramai di Malaysia pada 2015, Jho Low sendiri mengumumkan secara terbuka sejak 2010 mengenai penglibatannya dalam penubuhan TIA, melalui Sultan Terengganu. Ini dapat dilihat, misalnya menerusi temu bual Jho Low oleh media The Star, yang diterbitkan pada 30 Julai 2010,” katanya.

Beliau seterusnya berkata Jho Low yang mempunyai kaitan dengan kerabat diraja Terengganu, tidak dapat dipertikaikan telah menjadi pengetahuan umum, kerana beliau mesra dengan ahli keluarga itu pada 2009, dan diperkenalkan kepada Sultan Terengganu, adalah fakta yang diperakui Jho Low sendiri secara terbuka, tanpa kontroversi.

“Atas kesilapan yang tidak disengajakan ini saya telah memohon maaf, tetapi saya tidak boleh menerima salah tafsiran plaintif (Sultanah Nur Zahirah) terhadap petikan itu,” katanya.

Katanya beliau menulis buku itu kerana ia adalah penting untuk orang ramai mengetahui secara menyeluruh, bagaimana penyelewengan besar-besaran dana kekayaan negara 1MDB berlaku.

“Apabila orang awam biasa mempunyai akses kepada butiran dan maklumat sedemikian, perdebatan awam dan wacana politik mengenai isu sedemikian menjadi lebih bermakna. Petikan itu memberikan naratif sejarah penting tentang bagaimana 1MDB berasal , bermula sebagai dana negeri Terengganu TIA, dan personaliti yang terlibat, sebelum ia dikawal oleh Perdana Menteri ketika itu Datuk Seri Najib Tun Razak.

Perbicaraan yang bermula Isnin lepas berakhir hari ini selepas lima saksi terdiri daripada tiga saksi plaintif dan dua defendan selesai memberi keterangan.

Pesuruhjaya Kehakiman Mahkamah Tinggi Dr John Lee Kien How @ Mohd Johan Lee menetapkan 20 September untuk mendengar hujahan lisan daripada kedua-dua pihak.

Sultanah Nur Zahirah memfailkan saman itu pada 21 Nov 2018, mendakwa kenyataan petikan itu antara lain bermakna beliau terlibat dalam rasuah dan campur tangan dalam urusan pentadbiran kerajaan Terengganu dan bermakna beliau telah membantu Jho Low menjadi penasihat TIA. – BERNAMA


Skuad muda Harimau Malaya perlu lebih agresif – Elavarasan

PETALING JAYA: Pengendali skuad bola sepak bawah 23 tahun (B-23) kebangsaan, E. Elavarasan mengingatkan anak buahnya untuk membiasakan diri dengan corak permainan agresif seperti yang diterapkan dalam skuad senior kebangsaan.

Elavarasan berkata selaku ‘ubi muda’, penerapan corak permainan sedemikian penting kerana ia bukan sahaja membolehkan mereka menyerlah malah membuka ruang pemain muda untuk menyertai skuad senior negara untuk menghadapi kejohanan kompetitif pada masa akan datang.

“Saya rasa sebagai pemain muda, kena agresif daripada skuad utama. Bila kamu agresif dalam apa posisi sekalipun, ia akan memberi banyak peluang untuk ke skuad utama negara.

“Di mana-mana tempat pun selalunya memang demikian, jadi kita kena sediakan pemain dengan konsep sebegitu,” katanya kepada pemberita pada sesi kem latihan pusat skuad B-23 di Kompleks Sukan PKNS, di sini hari ini.

Menurut Elavarasan corak permainan seperti itu turut dituntut untuk diterapkan oleh ketua jurulatih Harimau Malaya, Kim Pan Gon.

Elavarasan, yang juga penolong jurulatih kepada Pan Gon, dalam pada itu optimis mampu mempersiapkan skuad itu sepenunya sebelum mengharungi beberapa kejohanan bermula pada tahun hadapan.

Panggilan latihan pusat hari ini adalah sebagai persiapan awal skuad B-23 itu untuk mengharungi jadual perlawanan yang cukup padat sepanjang musim depan.

Antara kejohanan akan ditempuhi skuad muda negara itu termasuk Piala AFF B-23; Sukan SEA 2023 di Phnom Penh, Kemboja; Sukan Asia 2022 di Hangzhou, China dan Kelayakan Piala Asia/Sukan Olimpik B-23 2024. – BERNAMA


Pengarah syarikat didakwa buat tuntutan palsu bagi pemasangan kipas ekzos surau

SHAH ALAM: Seorang pengarah syarikat penyelenggaraan pendingin hawa mengaku tidak bersalah di Mahkamah Sesyen di sini hari ini atas pertuduhan membuat tuntutan palsu berjumlah RM4,150 berhubung kerja-kerja pembekalan dan pemasangan kipas ekzos di surau perempuan Universiti Putra Malaysia (UPM) Serdang, lima tahun lepas.

Kamal Karim, 47, didakwa melakukan perbuatan itu di Pejabat Bursar UPM pada 21 Oktober 2018 mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(2) akta sama yang membawa hukuman maksimum penjara 20 tahun dan minimum denda lima kali ganda nilai palsu atau RM10,000 mengikut mana lebih tinggi, jika sabit kesalahan.

Dia juga mengaku tidak bersalah terhadap pertuduhan pilihan menggunakan satu dokumen sebagai tulen iaitu invois bagi semua kerja-kerja terbabit tanpa pesanan belian berjumlah RM4,150 kepada pegawai kewangan UPM.

Bagi pertuduhan pilihan, Kamal didakwa mengikut Seksyen 471 Kanun Keseksaan dan boleh dihukum di bawah Seksyen 465 kanun sama yang membawa hukuman maksimum penjara dua tahun atau denda atau kedua-duanya, jika sabit kesalahan.

Hakim Rozilah Salleh, yang menetapkan 14 Mac depan untuk sebutan semula kes, membenarkan tertuduh diikat jamin sebanyak RM5,000 dengan seorang penjamin dan mengenakan syarat tambahan iaitu Kamal perlu menyerahkan pasport kepada mahkamah serta melaporkan diri pada minggu pertama setiap bulan di pejabat SPRM berhampiran.

Pendakwaan dikendalikan Timbalan Pendakwa Raya SPRM Irna Julieza Maaras manakala tertuduh diwakili peguam Shalehhuddin Salam. – BERNAMA


Isu beras: Siasatan SPRM profesional, tidak sasar kerajaan negeri, ahli politik – Azam Baki

KUALA LUMPUR: Suruhanjaya Pencegahan Rasuah Malaysia (SPRM) menegaskan, siasatan yang dijalankannya terhadap kepincangan pengedaran beras negara tidak menjurus kepada mana-mana kerajaan negeri atau ahli politik.

Ketua Pesuruhjaya SPRM, Tan Sri Azam Baki berkata, siasatan SPRM berhubung isu itu bukan bersifat mencari kesalahan pihak-pihak tertentu, sebaliknya ia berdasarkan maklumat dan aduan.

Beliau berkata, SPRM akan bertindak secara profesional dalam menjalankan siasatan ke atas mana-mana pihak yang disyaki melakukan sorokan sehingga mengganggu pengedaran bekalan beras tempatan.

“Kita tidak ada ‘target’ (sasar) seseorang atau mana-mana pihak, kerajaan negeri atau mana-mana ahli politik. Tugas kami SPRM ialah untuk meneliti sebarang maklumat dan juga aduan yang kita terima.

“Tidak ada sebarang kekangan politik ataupun sebarang pembabitan mana mana pihak dalam siasatan kami kerana mana-mana pihak yang terbabit dalam isu jenayah, rasuah, salah guna kuasa akan menjadi perhatian dan tumpuan kami tidak kira siapa pun mereka,” katanya.

Beliau berkata demikian ketika ditemui pemberita selepas majlis Program Public-Private Partnership (PPP) Fasa 2 di sini, hari ini. Yang turut hadir, Penolong Gabenor Bank Negara Malaysia (BNM), Abd Rahman Abu Bakar.

Ketika ditanya sama ada siasatan SPRM ketika ini ada kaitan dengan siasatan terdahulu berhubung isu sama pada 2016 membabitkan sebuah syarikat di Kedah, Azam berkata, pihaknya menjangka kes ini ada persamaan.

“Saya tidak boleh nyatakan sama atau tidak. Dahulu memang kita pernah ada pengalaman menyiasat kes-kes membabitkan subsidi beras. Saya menjangkakan kemungkinan benda yang sama (isu sama),” katanya.

Azam berkata, semalam, SPRM sudah mendakwa seorang individu sudah didakwa di mahkamah berkaitan isu itu selain menyerbu lima kilang beras di Kedah.

“SPRM melihat kepada isu bukan sahaja mengenai menyorok beras, tetapi isu subsidi yang diselewengkan dan juga potensi berlaku kesalahan pihak lain yang mungkin bersekongkol dengan pengilang,” katanya.

Azam menambah, siasatan berkaitan isu itu membabitkan banyak agensi lain, namun perspektif siasatan SPRM dari sudut kesalahan penyelewengan subsidi kerana ia membabitkan dana wang kerajaan.

“Kita bukan sahaja nak tengok berapa banyak beras yang disorokkan, tetapi dokumen-dokumen yang terlibat, invois dan sebagainya, berkaitan tuntutan untuk mendapatkan subsidi.. ini yang kita perlu lihat.

“Selepas ini juga SPRM akan menjalankan siasatan berkaitan pihak-pihak yang terbabit dalam kawal selia padi, kita akan panggil untuk memberi keterangan,” katanya.

Dalam pada itu, katanya beliau tidak menolak kemungkinan ada lagi kilang beras yang akan diserbu pihaknya selepas ini. – Berita Harian

Author

Media Variasi

View all posts

View all posts


PM harap rakyat tingkat kesatuan bangunkan negara sempena Aidilfitri

KUALA LUMPUR: Sempena Aidilfitri yang bakal tiba, Perdana Menteri, Datuk Seri Anwar Ibrahim menzahirkan harapan agar rakyat meningkatkan kesatuan dalam membangun dan menyelamatkan negara tercinta.

Anwar berkata, beliau percaya kesepaduan rakyat dapat mengangkat kembali martabat negara dan hidup dalam suasana perpaduan dengan lebih aman dan makmur.

“Sempena sambutan ini yang diraikan oleh semua umat Islam di negara kita dan seluruh dunia, saya ucapkan Selamat Hari Raya Aidilfitri.

“Mari kita kuatkan semangat, kesatuan rakyat Malaysia, membangunkan negara, menyelamatkan negara dan memulakan daripada diri kita setelah Ramadan Kareem kita membersihkan diri, jiwa kita supaya mengangkat martabat keluarga kita, masyarakat kita, negara kita sebagai satu kesatuan,” kata Anwar.

Beliau berkata demikian menerusi video berdurasi dua minit 36 saat yang dimuat naik di Facebooknya, pada Rabu.

Pada 10 April lepas, Pejabat Penyimpan Mohor Besar Raja-raja dalam satu kenyataan memaklumkan tarikh melihat anak bulan Syawal ditetapkan pada petang Khamis, 20 April bersamaan 29 Ramadan 1444 Hijrah di 29 lokasi terpilih di seluruh negara. – BERNAMA


12 lebuh raya bayar tol guna kad debit, kredit mulai September, Lebuhraya MEX mula esok

PUTRAJAYA: Lebuhraya Kuala Lumpur-Putrajaya (MEX) akan mula melaksanakan Sistem Pembayaran Tol Terbuka (SPT) esok bagi membolehkan pengguna lebuh raya membayar tol menggunakan kad debit atau kad kredit bagi bayaran tol di plaza tol.

Menteri Kerja Raya, Datuk Seri Alexander Nanta Linggi berkata, kemudahan itu sekali gus memberikan alternatif baharu dan kemudahan kepada pengguna dalam proses pembayaran tol, selain dari kaedah sedia ada seperti Touch ‘n Go, SmartTag dan Identifikasi Frekuensi Radio (RFID).

Beliau berkata, buat permulaan esok enam lorong di Lebuhraya MEX akan dibuka untuk pengguna menggunakan kemudahan SPT itu.

“Ia adalah sebahagian inisiatif Kementerian Kerja Raya (KKR) untuk melaksanakan sistem SPT di 12 lebuh raya terpilih secara berperingkat bermula September depan.

“Pelaksanaannya kelak membabitkan Lebuhraya MEX, Lebuhraya Butterworth-Kulim (BKE), Lebuhraya Besraya, Lebuh Raya Pantai Baharu (NPE), Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Skim Penyuraian Trafik Kuala Lumpur Barat (Sprint), Lebuhraya Shah Alam (Kesas), Lebuhraya Damansara-Puchong (LDP), Terowong SMART, Lebuhraya Duta-Ulu Klang (Duke) dan Jambatan Pulau Pinang (JPP),” katanya.

Beliau berkata demikian dalam sidang media semasa mengadakan lawatan bagi memantau pengujian sistem SPT di Plaza Tol Putrajaya, Lebuhraya MEX, di sini, hari ini, lapor Harian Metro.

Katanya, Maju Expressway Sdn Bhd (MESB), syarikat konsesi Lebuhraya MEX adalah antara 12 lebuh raya terawal akan melaksanakan sistem SPT yang mana pengujian sistem sudah bermula pada Julai 2023 bagi memastikan kesediaan dan kelancaran pelaksanaan operasi selaras dengan piawaian ditetapkan Lembaga Lebuhraya Malaysia (LLM).

Mengulas lanjut mengenai persediaan sistem berkenaan, katanya pihak KKR sentiasa dimaklumkan dari semasa ke semasa mengenai tahap kesediaan dan perkembangan pengujian yang kini sedang dijalankan secara berperingkat oleh LLM bersama-sama syarikat konsesi lebuh raya.

“Pelaksanaan SPT harus dijalankan secara teliti dan terperinci dengan mengambil kira pelbagai proses libat urus seperti aspek teknikal, keselamatan, perundangan dan pengendalian rekod transaksi tol itu sendiri bagi memastikan keselesaan dan keselamatan pengguna lebuh raya sentiasa diutamakan.

“Sementara itu KKR ingin menasihatkan pengguna lebuh raya supaya memastikan baki kad debit atau kad kredit mencukupi sebelum digunakan untuk pembayaran tol.

“Sekiranya transaksi menggunakan kad bank gagal, pengguna boleh menggunakan kad bank lain atau kad TnG,” katanya yang turut melancarkan logo Sistem Pembayaran Tol Terbuka yang akan digunakan pada papan tanda di lorong tol.

Menurutnya, LLM juga sudah meminta semua syarikat konsesi yang terbabit dengan inisiatif SPT untuk menempatkan petugas di lorong tol untuk memberi panduan kepada pengguna sekiranya perlu.

Author

Admin

View all posts

View all posts


Remaja ditemukan lemas di Lata Changkah

BANDAR PERMAISURI: Seorang remaja perempuan ditemukan lemas selepas mandi-manda bersama keluarganya di Lata Changkah, Kampung Hulu Seladang dekat sini pada 12.15 tengah hari tadi.

Nor Alia Farhana Mat Zaid, 19, lemas selepas tergelincir dan tenggelam ketika mandi bersama lima sepupu perempuan dengan ditemani bapa saudara mereka.

Ketua Polis Daerah Setiu DSP Affandi Hussin berkata mangsa yang berasal dari Seri Bandi, Kemaman berjaya dibawa naik ke darat oleh bapa saudaranya dengan bantuan ahli keluarga lain.

Beliau berkata, ahli keluarga mangsa kemudian menghubungi polis untuk bantuan dan Nor Alia Farhana disahkan meninggal dunia oleh penolong pegawai perubatan yang tiba di tempat kejadian pada 1.55 tengah hari.

“Mayat mangsa dibawa ke Hospital Setiu untuk tindakan selanjutnya. Polis ingin menasihati orang ramai supaya sentiasa berhati-hati dan mengambil langkah keselamatan ketika melakukan aktiviti rekreasi di kawasan air atau di mana sahaja,” katanya. – BERNAMA


Suhaili nafi diugut, terima habuan sokong PM

CYBERJAYA: Ahli Parlimen Labuan, Datuk Dr. Suhaili Abdul Rahman menolak dakwaan bahawa sokongannya terhadap Perdana Menteri, Datuk Seri Anwar Ibrahim disebabkan ugutan dan habuan.

Suhaili sebaliknya berkata, sokongannya kepada Perdana Menteri itu adalah demi memastikan kelangsungan rakyat di Parlimen Labuan.

“Saya Ahli Parlimen Labuan ingin menafikan sekeras-kerasnya berkaitan dakwaan Ketua Armada Bersatu Malaysia di satu sidang akhbar yang dibuat di Dewan Rakyat.

“Antara lain beliau menyebut bahawa empat Ahli Parlimen Bersatu (Parti Pribumi Bersatu Malaysia) menyatakan sokongan kepada Perdana Menteri telah didatangi oleh seseorang yang diberikan gelaran ‘Datuk Botak’, kononnya memberikan tekanan seperti mengugut, menjanjikan projek dan memberi habuan wang tunai.

“Semua itu adalah tidak benar terutamanya kepada diri saya,” katanya dalam satu kenyataan pada Rabu.

Pada masa sama, Suhaili sekali lagi mengulangi bahawa sokongannya kepada Perdana Menteri adalah ikhlas tanpa sebarang paksaan atau tekanan.

“Memandangkan kepimpinan parti telah menjatuhkan hukuman digantung keahlian selama enam tahun kepada saya disebabkan melanggar disiplin parti, maka saya minta supaya Ketua Armada Bersatu Malaysia berhenti membuat publisiti murahan melalui isu sama berulang kali hanya untuk mencari populariti,” katanya.

Terdahulu, Ahli Parlimen Machang, Wan Ahmad Fayhsal Wan Ahmad Kamal mendakwa konon terdapat dua individu yang membuat gerakan terancang, untuk menarik beberapa Ahli Parlimen pembangkang supaya menyokong kepemimpinan Anwar.

Pemimpin Bersatu itu menamakan Farhash dan seorang individu lain yang digelar ‘Datuk Botak’ sebagai bertanggungjawab menarik Ahli Parlimen pembangkang menyokong Kerajaan Perpaduan.

“Jelas bahawa terdapat langkah terancang oleh Perdana Menteri dan kepemimpinan Kerajaan Perpaduan untuk menyogok dan memberi suapan melalui janji-janji bantuan kewangan kepada ahli Parlimen Bersatu bagi kawasan mereka dan juga untuk mereka secara peribadi,” katanya.

Selain Suhaili, tiga lagi Ahli Parlimen Bersatu yang menyokong Anwar sebelum ini adalah Datuk Iskandar Dzulkarnain Abdul Khalid (Kuala Kangsar), Mohd Azizi Abu Naim (Gua Musang) dan Zahari Kechik (Jeli).

Author

Fazleen Safina Abd Jamil

View all posts

View all posts


Tujuh juta rakyat Malaysia masih belum ambil dos penggalak COVID-19 – PM

BERA: Perdana Menteri Datuk Seri Ismail Sabri Yaakob berkata seramai tujuh juta rakyat Malaysia masih belum mengambil dos penggalak COVID-19 setakat ini dan menasihati mereka segera berbuat demikian.

Beliau berkata walaupun suntikan itu tidak diwajibkan, namun ia amat penting memandangkan kes positif COVID-19 kembali menunjukkan peningkatan selain turut membantu berdepan varian baharu wabak itu terutamanya Omicron BA.5 yang lebih mudah menjangkiti.

“Walaupun tiada paksaan (untuk mengambil dos penggalak), tetapi saya menasihatkan mereka yang belum menerima suntikan itu untuk mengambil booster bagi melindungi diri sendiri daripada jangkitan dan jika mempunyai simptom, segera berjumpa doktor untuk kepastian,” katanya.

Ismail Sabri yang juga Ahli Parlimen Bera berkata demikian kepada pemberita selepas menghadiri Majlis Korban Perdana Parlimen Bera 2022 di Masjid Darul Fikri di sini hari ini.

Ditanya jika terdapat perancangan untuk kembali membuka Pusat Pemberian Vaksin (PPV) dalam skala besar mengambil kira jumlah mereka yang belum menerima dos penggalak, Ismail Sabri berkata perkara itu akan ditentukan Kementerian Kesihatan sama ada terdapat keperluan berbuat demikian.

Perdana Menteri juga memberi jaminan bahawa kerajaan tidak mempunyai rancangan untuk menutup semula sektor ekonomi atau sebagainya walaupun kes positif COVID-19 kini kembali meningkat.

“Kehidupan akan berjalan seperti biasa cuma kita perlu mengambil  langkah proaktif untuk melindungi diri dan keluarga termasuk mengambil suntikan dos penggalak,” katanya.

Ismail Sabri berkata rakyat juga dinasihatkan supaya mengambil langkah sewajarnya bagi mengelak dijangkiti COVID-19 walaupun pelbagai kelonggaran telah diberikan sejak negara memasuki Fasa Peralihan ke Endemik pada 1 April lepas.

“… ini termasuk walaupun tidak lagi wajib memakai pelitup muka di kawasan terbuka, namun kita boleh mengambil inisiatif sendiri untuk melindungi diri jika berada di kawasan yang ramai orang,” katanya.

Mengenai program hari ini, Ismail Sabri berkata menjadi tradisi tahunan di Parlimen Bera untuk mengadakan program korban perdana dengan tahun ini sebanyak 79 ekor lembu diagihkan kepada semua kawasan dan jabatan kerajaan sekitar daerah ini. – BERNAMA


Gadis Kelantan jana ‘income’ menerusi khidmat buat resume, tawar templat serendah RM10!

CYBERJAYA: Siapa sangka, dengan hanya menawarkan perkhidmatan membuat resume, seorang gadis dikenali Nurul Ain mampu menjana pendapatan menerusi permintaan pelanggannya yang tinggi.

Nurul Ain, 24, pada mulanya menawarkan perkhidmatan itu dengan caj serendah RM10 kerana niatnya ingin membantu golongan yang memerlukan bantuan dalam aspek penyediaan resume.

Namun, lepasan graduan dari Universiti Sains Malaysia itu tidak menyangka bahawa perkhidmatan Resume By Nurul yang ditawarkan menerusi TikTok sejak dua bulan lalu mendapat sambutan ramai.

“Saya tidak mengenakan bayaran yang banyak kerana kebanyakan pelanggan saya adalah penganggur baru lepasan ijazah seperti saya.

“Niat saya adalah untuk memudahkan orang ramai. Ramai yang terlalu sibuk atau tidak mempunyai kemahiran komputer untuk melakukannya sendiri,” katanya seperti dilapor Malay Mail.

Tambah anak jati Kelantan itu, dia berasa lega kerana perkhidmatannya itu turut menjadi sebahagian usaha dalam membantu seseorang mencari pekerjaan.

“Jumlah pelanggan tertinggi yang saya dapat dalam sehari adalah lebih daripada seribu,”

“Bahagian terbaik ialah mengetahui bahawa apa yang saya lakukan membantu orang ramai, saya berasa lega dalam membantu mereka mendapatkan pekerjaan,” ucapnya.

Setakat ini, perkhidmatan Resume By Nurul yang menawarkan 46 templat resume untuk dipilih sudah mendapat tempahan penuh sehingga Oktober ini.

Selepas memilih templat, pelanggan akan mendapat senarai semak yang perlu mereka isi dengan maklumat yang diperlukan.

Author

Diyana Rahip

View all posts

View all posts


Mangsa hendap boleh mohon perintah perlindungan

KUALA LUMPUR: Mangsa perbuatan menghendap boleh memohon mendapatkan perintah perlindungan sebaik sahaja pelaku kesalahan itu disiasat polis, kata Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin.

Beliau berkata di bawah Rang Undang-Undang Kanun Tatacara Jenayah (Pindaan) (No. 2) 2022, perintah perlindungan dimohon mengikut Seksyen 98A(1) secara ex parte, dengan permohonan itu boleh dikemukakan oleh mangsa, wakil mangsa, penjaga kanak-kanak atau Orang Kurang Upaya.

“Di bawah pindaan ini juga, apabila selesai kes di mahkamah dan sekiranya ia berlaku lagi, mangsa boleh memohon semula (perintah perlindungan) dan mahkamah dengan budi bicara boleh memberi perintah perlindungan baharu kepada mangsa,” katanya ketika menggulung rang undang-undang itu di Dewan Rakyat, hari ini.

Terdahulu ketika membentangkan rang undang-undang itu untuk bacaan kali kedua, Mas Ermieyati berkata pindaan Akta 593 itu dilaksanakan dengan matlamat bagi memberikan perlindungan undang-undang kepada mangsa jenayah menghendap, melalui perintah perlindungan yang dikeluarkan pihak mahkamah.

Mas Ermieyati berkata, pindaan itu juga diwujudkan berdasarkan falsafah untuk membendung jenayah menghendap dan pada masa sama, dapat mengurangkan kebimbangan, ketakutan dan trauma kepada mangsa.

“Secara kesimpulannya, keprihatinan terhadap perlindungan mangsa perlakuan menghendap di negara ini dijangka akan membawa keharmonian dan kestabilan sosial dalam negara dan seterusnya meningkatkan kesejahteraan masyarakat,” katanya.

Rang undang-undang itu kemudian diluluskan Dewan Rakyat secara sebulat suara.

Dewan Rakyat turut meluluskan Rang Undang-Undang Kanun Keseksaan (Pindaan) 2022 bagi meminda Kanun Keseksaan (Akta 574), dengan mengadakan peruntukan bagi kesalahan menghendap dan mengadakan peruntukan hukuman bagi kesalahan berkenaan.

Rang undang-undang itu antara lain menyatakan sesiapa yang melakukan kesalahan menghendap, hendaklah dihukum penjara sehingga tiga tahun atau dengan denda atau kedua-duanya. – BERNAMA


Lelaki pukul abang selepas ditegur bertengkar dengan ibu

KUALA LUMPUR: Seorang lelaki bertindak memukul abangnya dipercayai akibat tidak puas hati selepas ditegur kerana bertengkar dengan ibu mereka.

Ketua Polis Daerah Brickfields, ACP Amihizam Abdul Shukor berkata, dalam kejadian pada 4 pagi semalam di rumah mereka di Taman Bukit Angkasa di sini, mangsa mengalami kecederaan luka dan lebam di bahagian belakang badan, bahu kanan serta tangan kiri.

Beliau berkata, siasatan mendapati kejadian itu berlaku selepas mangsa melihat suspek bertengkar dengan ibu mereka kerana isu lambat keluar dari bilik air.

“Mangsa yang berusia 24 tahun kemudian menegur adiknya yang dilihat mula mengamuk dan memaki hamun ibu mereka sebelum dipukul suspek dengan getah paip dan sebatang besi selain dicederakan dengan pisau.

“Suspek yang berusia 23 tahun telah ditahan polis dan didapati mempunyai tiga rekod lampau di bawah kes jenayah serta Akta Dadah Berbahaya,” menurutnya dalam kenyataan malam tadi.

Turut dirampas senjata yang digunakan untuk mencederakan abangnya.

Amihizam berkata, suspek direman selama empat hari hingga Selasa ini dan kes disiasat mengikut Seksyen 324 Kanun Keseksaan. – BERNAMA


Hattan tempelak pembaca berita teruk dikecam netizen

CYBERJAYA: Penyanyi otai Datuk Hattan teruk dikecam oleh warga net selepas insiden beliau menempelak pembaca berita sebuah stesen televisyen kerana tidak membuat pembacaan sebelum bertanya soalan.

Baru-baru ini tular di Twitter rakaman temu bual Hattan atau Mohd Shukri Shahabudin, 59, dihubungi oleh pembaca berita wanita menerusi siaran secara langsung bagi mendapatkan pandangan mengenai lirik lagu kumpulan XPDC yang dikatakan ‘makan dalam’.

Susulan daripada soalan yang diajukan itu, keadaan berubah menjadi tegang apabila pembaca berita tidak dapat menjawab soalan Hattan yang bertanyakan semula kepada pembaca berita itu mengenai sejarah dan siapa yang menulis lirik lagu kumpulan itu.

Kemungkinan pembaca berita tersebut panik dengan soalan secara tiba-tiba dan telah tersalah sebut komposer lain sebagai penulis lirik kumpulan XPDC.

Kecewa dengan jawapan yang diberikan, penyanyi lagu Mahligai Syahdu itu sempat ‘sekolahkan’ pembaca berita itu sebelum bertindak mematikan talian.

Menjengah di ruangan komen, rata-rata netizen berang dengan tindakan tidak profesional Hattan serta tidak dapat membezakan antara wartawan dengan pembaca berita.

“Awak tu selingan dalam berita je bukan slot interview eksklusif buat homework bagai. kalau saya, saya repeat her words je. ‘Okay Dato teruskan. Okay Dato boleh ceritakan. Okay Dato boleh kongsikan. Okay nampaknya talian terputus Dato. Kita berehat seketika bersama Farm Fresh.

“Tak gentle siak Hattan buat macam tu. Dah tahu penyampai tu salah betulkan la bukannya bila orang tu tanya soalan then jawab dengan soalan lepas tu nak merentan. Apo kono eh jang?.

“Rude. Unprofessional by Hattan. Selingan dalam berita je. Bukan wawancara eksklusif.

“And siapa backup Hattan tu, i think u need to know differentiate pembaca berita dan wartawan,” tulis mereka.

Oleh: AIN JAPRI (Pelatih USM)

Author

Media Variasi

View all posts

View all posts


Lebih 200 guru tidak lapor diri, tolak tawaran penempatan ke Sarawak

KUALA LUMPUR: Seramai 222 daripada 3,227 guru “one-off” yang diberi penempatan ke Sarawak tidak melaporkan diri atau menolak tawaran itu sehingga 30 September tahun lepas, menurut Kementerian Pendidikan (KPM).

KPM menerusi jawapan lisan di laman sesawang Parlimen hari ini memaklumkan 3,227 guru “one-off” itu merangkumi 2,621 guru lantikan tetap dan 606 guru lantikan secara “Contract of Services (CoS)” yang ditempatkan di Sarawak.

“Urusan pengambilan guru akan dilaksanakan berterusan dari semasa ke semasa tertakluk kekosongan jawatan dan keperluan opsyen mata pelajaran,” menurut kementerian itu.

Ia bagi menjawab soalan Ahmad Johnie Zawawi (GPS-Igan) mengenai bilangan guru pengambilan “one-off” dan CoS yang tidak melapor diri atau menolak tawaran ke Sarawak serta tindakan diambil KPM untuk mengisi kekosongan itu.

Menurut KPM guru kelahiran Sarawak diberikan keutamaan untuk ditempatkan di negeri kelahiran mereka berdasarkan kekosongan perjawatan dan keperluan opsyen.

Bagi pembangunan profesionalisme guru baharu, KPM telah melaksanakan Program Pembangunan Guru Baharu untuk membimbing dan membantu secara profesional dan berstruktur bagi membolehkan guru baharu mengadaptasi persekitaran, budaya dan komuniti sekolah.

“Guru baharu juga menerima bimbingan secara berterusan daripada guru mentor yang dilantik dalam meningkatkan kompetensi profesionalisme terutamanya kemahiran dan kepakaran bagi memastikan pembelajaran dan pengajaran (PdP) dapat disampaikan dengan lebih berkesan,” kata KPM. – BERNAMA


Empat daripada 19 fakta buku Tommy Thomas dakwaan serius – Mahdzir Khalid

AMPANG: Empat daripada 19 dakwaan dalam buku ‘My Story: Justice In The Wilderness, tulisan mantan Peguam Negara, Tan Sri Tommy Thomas, bersifat serius.

Naib Presiden UMNO, Datuk Seri Mahdzir Khalid mendedahkan perkara itu menyerahkan kepada pihak berkuasa yang sedang menjalankan siasatan terhadap dakwaan terbabit.

“Jelas dalam buku dia (Tommy), (ada) campur tangan kerajaan berkaitan dengan beberapa perkara yang tak sepatutnya tak dicampur tangan, jadi yang itu very clear.

“Kalau tak salah saya 19 items (dakwaan) yang telah didedahkan Tommy, yang serius ada empat fakta,” katanya.

Beliau berkata demikian pada sidang media pada Majlis Perjumpaan Bersama Pegawai Seranta Pemaju Masyarakat Pihak Berkuasa Kemajuan Pekebun Kecil Perusahaan Getah (RISDA-PMR) bersama Menteri Pembangunan Luar Bandar, di Ibu Pejabat RISDA, di sini.

Media sebelum ini melaporkan, laporan siasatan mengenai buku itu dipengerusikan oleh Datuk Seri Fong Joo Chung yang mengambil masa kira-kira 9 bulan bermula Disember 2021 hingga Ogos 2022 untuk disediakan.

Laporan disediakan Pasukan Petugas Khas (PPK) bagi menyiasat 19 dakwaan yang terkandung dalam memoir itu turut mendedahkan bahawa Tommy menerusi surat bertarikh 5 Jan lalu yang dihantar kepada Pengerusi PPK menyatakan dengan tegas bahawa beliau tidak akan memberi kerjasama atau mengambil bahagian dalam prosiding pasukan tersebut.

Author

Tun Puteh Wanti

View all posts

View all posts


Piala FA: JDT, Penang, Selangor, Terengganu layak ke separuh akhir

KUALA LUMPUR: Pasukan Johor Darul Ta’zim (JDT) berjaya melangkah ke pusingan separuh akhir Piala FA selepas menewaskan Melaka United 2-1 pada aksi suku akhir di Stadium Hang Jebat, Melaka malam tadi.

Gagal memanfaatkan kelebihan bermain di laman sendiri, langkah tempang Melaka bermula apabila gawang Skuad Kancil berjaya dibolosi menerusi tandukan Ahmad Hazwan Bakri seawal minit keempat  perlawanan.

Berbaki enam minit sebelum wisel penamat ditiup, kapten pasukan Melaka, Sony Norde mengikat kedudukan 1-1 menerusi sepakan penalti.

Bergson Da Silva bagaimanapun muncul wira dalam memastikan JDT ke separuh akhir selepas  menjaringkan gol pada masa kecederaan.

Di KOTA KINABALU, Selangor FC turut melangkah ke peringkat separuh akhir saingan Piala FA apabila menewaskan pasukan Sabah FC 2-0 dalam perlawanan suku akhir yang berlangsung di Stadium Likas.

Selangor mendahului seawal minit pertama apabila Brendan Gan bijak memanfaatkan kelekaan pertahanan lawan dengan menghantar bola hantaran lolos yang disudahkan Hyuri Henrique dengan kemas.

Skuad Gergasi Merah kemudian menambah jaringan pada minit ke-81 menerusi satu serangan balas yang gagal dihalang Sabah, apabila Herlison Caion cemerlang menyudahkan hantaran bola lolos Hein Htet Aung.

Turut melangkah ke pusingan separuh akhir, Penang FC yang menewaskan Sri Pahang FC 5-2 di Stadium Darul Makmur, Kuantan.

Sri Pahang membuka tirai jaringan menerusi Andres Steven Rodriguez pada minit ke-11 diikuti Azwan Aripin pada minit ke-19.

Babak kedua perlawanan, giliran Penang bangkit menyamakan kedudukan menerusi jaringan  T Saravanan (minit ke-45) dan Hilal Alhelwe (minit ke-85) sehingga memaksa perlawanan diheret ke masa tambahan.

Penang terus rancak menambah tiga lagi jaringan gol menerusi Lucas Espindola Da Silva (minit ke-96) dan Hilal (minit ke-99) diikuti K. Thivandran (minit ke-116) bagi menoktahkan kemenangan.

Dalam pada itu Terengganu FC (TFC) juga berjaya mara ke separuh akhir Piala FA selepas membenam Kuching City FC 4-1 dalam aksi suku akhir di Stadium Sultan Mizan Zainal Abidin, Gong Badak  malam ini. – BERNAMA


Mahkamah benar permohonan Anwar dapatkan salinan perbualan WhatsApp

KUALA LUMPUR: Perdana Menteri, Datuk Seri Anwar Ibrahim berjaya dalam permohonannya di Mahkamah Tinggi hari ini untuk mendapatkan salinan perbualan WhatsApp antara beliau dan bekas pembantu penyelidiknya, Muhammed Yusoff Rawther dari 2018 hingga 2019.

Pesuruhjaya Kehakiman (JC), Dr John Lee Kien How @ Mohd Johan Lee membenarkan permohonan Anwar semasa prosiding dalam talian yang turut dihadiri peguam Anwar, Navpreet Singh manakala Muhammed Yusoff diwakili Mahajoth Singh.

“Selepas meneliti penghujahan dan kandungan pernyataan tuntutan, saya mendapati permohonan itu mempunyai merit atau dokumen yang diperlukan adalah berkaitan dan perlu bagi penentuan kes itu,” kata JC Lee.

Justeru, beliau memerintahkan Muhammed Yusoff membayar RM1,000 sebagai kos kepada Anwar dan menetapkan 13 April bagi pengurusan kes.

Dalam permohonan penzahiran dokumen, Ahli Parlimen Tambun itu antara lain sedang mendapatkan salinan semua perbualan WhatsApp antara mereka berdua dari September 2018 hingga Jun 2019.

Berdasarkan pemfailan mahkamah, Anwar menyatakan dokumen yang diminta adalah penting untuk mengesahkan ‘kejadian fakta’  yang diakui oleh Muhammed Yusoff dalam pernyataan tuntutannya.

Anwar berkata, adalah perlu bagi beliau untuk meneliti dokumen tersebut kerana ia merupakan bukti penting kepada isu utama yang dipertikaikan dan akan membantu pembatalan saman sivil itu secara adil.

Muhammed Yusoff selaku plaintif memfailkan saman terhadap Anwar pada 14 Julai 2021 berhubung dakwaan serangan seksual terhadapnya pada 2018.

Beliau menuntut ganti rugi khas, am, teruk dan teladan serta faedah, kos dan relief lain yang difikirkan sesuai oleh mahkamah.

Anwar kemudian mengemukakan saman balas terhadap Muhammed Yusoff. – BERNAMA


Bomba KL pujuk lelaki nekad terjun bunuh diri di Maluri

CHERAS: Cubaan seorang lelaki berusia 40-an untuk membunuh diri berjaya digagalkan oleh pasukan Jabatan Bomba Penyelamat Malaysia (JBPM) Kuala Lumpur di V Residensi Suites, Jalan Cheras Taman Maluri, Kuala Lumpur.

Komander Operasi Balai Bomba Penyelamat (BBP) Pudu, Japari Tajudin berkata, pihaknya menerima panggilan kecemasan berhubung kejadian kira-kira pukul 7.30 malam tadi.

“Seramai 18 orang anggota dan 2 jentera FRT, 1 jentera ALP serta sebuah van Unit EMRS telah bersiap sedia dalam operasi tersebut.

“Setibanya jentera dilokasi kejadian, didapati terdapat seorang lelaki dewasa anggaran usia 40-an cuba untuk terjun dari bangunan tersebut di tingkat 4,” maklumnya.

Bagaimanapun, mangsa berjaya dibawa naik dengan selamat sekitar pukul 9.08 malam selepas dipujuk oleh pasukan bomba.

Tambah beliau, mangsa telahpun diserahkan kepada pihak Polis Diraja Malaysia (PDRM) untuk tindakan lanjut dan operasi tamat pukul 9.33 malam.

Author

Diyana Rahip

View all posts

View all posts


Kanak-kanak hampir putus jari, tersepit mesin proses santan

TELUK INTAN: Seorang kanak-kanak lelaki berusia lima tahun terpaksa menahan kesakitan apabila tangan kanannya tersepit mesin memproses santan kelapa di Taman Seri Bahagia, di sini, hari ini.

Berdasarkan laporan, kejadian itu berlaku sewaktu bapa mangsa sedang menjalankan kerja-kerja memproses santan kelapa di rumah mereka.

Ketua Balai Bomba dan Penyelamat (BBP) Teluk Intan, Mohd Ismail Mohd. Yunus berkata, pihaknya menerima panggilan pada pukul 9.32 pagi berhubung insiden terbabit.

Rentetan itu, lapan anggota BBP Teluk Intan diatur gerak ke lokasi kejadian dan sejurus anggota tiba di lokasi kejadian, operasi segera dijalankan bagi mengeluarkan tangan mangsa.

“Anggota bertindak memotong bahagian sisi mesin memproses santan tersebut sehingga tangan kanan kanak-kanak itu berjaya dikeluarkan.

“Mangsa yang hampir putus tiga jari tangan kanan diberi rawatan awal oleh anggota Unit Bantuan Perkhidmatan Kecemasan (EMRS) sebelum diserahkan kepada pasukan perubatan untuk rawatan lanjut,” katanya seperti dilapor Utusan.

Author

Diyana Rahip

View all posts

View all posts


Liga Super: TFC puas hati rakam tiga kemenangan berturut-turut

KUALA NERUS: Ketua jurulatih Terengganu FC (TFC), Tomislav Steinbruckner berpuas hati dengan prestasi anak buahnya selepas mencatat tiga kemenangan berturut-turut di laman sendiri malam tadi.

Steinbruckner berkata, kejayaan tersebut juga amat berharga kerana membolehkan skuad bimbingannya naik daripada tangga keenam ke kedudukan kelima Liga Super musim ini.

Beliau berkata, walaupun masih terdapat beberapa kelemahan seperti ketumpulan penyudah, prestasi pemain dilihat semakin meningkat  termasuk ketika aksi menentang Kuching City FC di Stadium Sultan Mizan Zainal Abidin (SSMZA) di sini malam tadi.

“Ini kemenangan ketiga berturut-turut dan saya berpuas hati cara kami bermain malam ini (malam tadi). Kami cipta banyak peluang dan berjaya menjaringkan dua gol.

“Mungkin kami terlepas banyak mata daripada perlawanan awal, tetapi tidak mengapa kerana sekarang kami lebih baik dan berada di kedudukan ke-5 dalam Liga Super,” katanya selepas aksi Liga Super menentang Kuching City FC di SSMZA malam tadi.

Pada perlawanan itu, TFC berjaya menewaskan skuad The Cats 2-0 hasil jaringan penyerang import, Jordan Mintah.

Sementara itu pengendali Kuching City FC Irfan Bakti Abu Salim berkata, kelekaan dan kesilapan mudah oleh pemain menjadi faktor kekalahan pasukannya malam tadi.

Bagaimanapun beliau mengakui belum berputus asa dan akan memperbaiki kelemahan pasukan yang kini menghuni tangga ke-12 daripada 14 pasukan di Liga Super.

“Terengganu malam ini tidaklah beraksi baik sebagaimana perlawanan sebelum ini, tetapi mereka masih menang kerana pemain kami leka dan berterusan melakukan kesilapan mudah yang menyebabkan kami dihukum.

“Tetapi saya percaya kami masih boleh buat ‘come back’ sebelum pusingan kedua Liga Super. Insya-Allah kami akan perbaiki kelemahan yang ada,” katanya. – BERNAMA


Suami pelawak tanggal baju kurung didenda RM16,000 buat hantaran video jelik

PETALING JAYA: Suami pelawak wanita yang membuka tudung dan menanggalkan baju kurung ketika melakukan persembahan di kelab komedi Crackhouse di Taman Tun Dr Ismail didenda RM16,000 oleh Mahkamah Sesyen kerana membuat dan memulakan hantaran video jelik di Instagram dan YouTube, tahun lepas.

Hakim Azrul Darus menjatuhi hukuman itu selepas V. Alexander Navin, 39, mengaku bersalah ketika prosiding pengurusan kes tersebut hari ini.

Mahkamah mengenakan denda RM8,000 atau penjara empat bulan ke atas tertuduh bagi setiap pertuduhan.

Dia didakwa melakukan kesalahan itu dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ serta YouTube dengan nama profil ‘Alex & Amy @ insta Greenleafyconnoiseur’ pada 5 dan 16 Jun tahun lepas.

Alexander Navin didakwa mengikut Seksyen 233(1)(a) Akta Komunikasi dan Multimedia 1998 serta dihukum mengikut Seksyen 233(3) akta sama yang membawa hukuman maksimum penjara setahun atau denda RM50,000 atau kedua-duanya, jika sabit kesalahan dan boleh didenda RM1,000 bagi setiap hari kesalahan itu diteruskan selepas sabitan.

Terdahulu, Timbalan Pendakwa Raya P. Vitiya Monisha memohon mahkamah menjatuhkan hukuman berat sebagai pengajaran dengan mengambil kira faktor tindakan tertuduh memuat naik video yang telah mencetuskan ketidakselesaan masyarakat awam.

“Sebanyak 46 laporan polis diterima mengenai video tersebut di seluruh negara, jadi saya mohon hukuman yang dijatuhkan turut mengambil kira faktor kepentingan awam. Hukuman yang diberikan hendaklah menunjukkan bahawa keadilan telah ditegakkan,” katanya.

Peguam R. Sivaraj pula memohon hukuman denda ringan atas alasan anak guamnya telah mengaku bersalah di peringkat awal sebelum perbicaraan kes bermula dan dia juga tidak mampu membayar jumlah yang tinggi kerana tidak lagi bekhidmat sebagai pengajar selam bebas.

“Anak guam saya telah memeluk agama Islam pada Julai tahun lepas sebelum berkahwin dengan Siti Nuramira Abdullah pada Disember tahun sama.

“Selepas dituduh, dia tidak mempunyai akaun media sosial dan tidak membuat sebarang kontroversi. Kes ini merupakan bahan topik perbualan hangat dan mendapat liputan media sehingga anak guam saya mengalami perubahan gaya hidup yang drastik disebabkan tindakannya,” katanya sambil menambah Alexander Navin sudah insaf kerana tempoh reman 10 hari dan pengalaman ditahan serta disiasat polis menjadi pengajaran buat tertuduh.

Pada 17 April lepas, Siti Nuramira didenda RM8,000 oleh Mahkamah Sesyen atas pertuduhan pilihan dengan sengaja berniat melukakan perasaan agama orang lain dengan menyebut dia seorang muslim yang telah menghafal 15 juzuk al-Quran sebelum bertindak membuka tudung dan menanggalkan baju kurung sewaktu melakukan persembahan di atas pentas. – BERNAMA


20 pejabat pengeluar pasport beroperasi setiap hari mulai Jumaat – Saifuddin

KUALA LUMPUR: Sebanyak 20 Pejabat Pengeluar Pasport selain daripada Pusat Transformasi Bandar (UTC) akan beroperasi tujuh hari seminggu bermula Jumaat ini sebagai antara usaha mengatasi kesesakan di kaunter Imigresen.

Menteri Dalam Negeri, Datuk Seri Saifuddin Nasution Ismail berkata selain itu, mesin pencetak pasport di pejabat yang sesak dan mempunyai kadar pengunjung tinggi juga akan ditambah.

Selain itu, katanya pejabat pasport Lapangan Terbang Kuala Lumpur (KLIA) akan turut beroperasi sebagai Pejabat Pengeluar Pasport bagi kes segera dan kecemasan selain daripada permohonan biasa.

“Langkah awal lain yang turut diambil adalah penambahbaikan sistem temu janji dalam talian yang akan diberi tarikh dan masa berserta nombor giliran,” katanya dalam kenyataan menerusi Facebook rasmi beliau di sini malam tadi.

Menurut Saifuddin Nasution, semua langkah awal bagi mengatasi kesesakan di kaunter Imigresen itu diputuskan pada mesyuarat khas petang tadi.

Mengenai isu kesesakan melibatkan pelawat asing di KLIA, Saifuddin Nasution berkata, ia berpunca daripada ketibaan kira-kira 20 hingga 26 pesawat secara serentak dalam jarak masa antara lima hingga 10 minit ketika waktu puncak.

Katanya, pemeriksaan berdasarkan prosedur yang ditetapkan bagi memastikan pelancong asing tulen yang memenuhi syarat Pas Lawatan Sosial sahaja dibenarkan masuk, juga antara faktor kesesakan itu berlaku.

Sehubungan itu, Saifuddin Nasution berkata, kerajaan akan mengkaji perluasan penggunaan pagar automatik (autogate) kepada pelawat dari 10 negara berisiko rendah selain mewujudkan dua kumpulan ‘Quick Response Team’ (QRT) yang mula beroperasi 1 Februari bagi membantu pegawai di kaunter semasa waktu puncak.

“Saya menghargai peranan pegawai-pegawai Jabatan Imigresen Malaysia yang memberikan komitmen dalam tugasan ini dan saya mengalu-alukan cadangan serta pandangan masyarakat bagi mencari jalan keluar agar isu ini tidak dibiarkan berterusan,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tiga keldai akaun ditahan di Pulau Pinang

BALIK PULAU: Polis menahan tiga lelaki dipercayai keldai akaun kepada beberapa sindiket penipuan sehingga menyebabkan mangsa mereka kerugian RM31,452 dalam serbuan berasingan di beberapa lokasi di sekitar Pulau Pinang, Rabu lepas.

Ibu Pejabat Polis Daerah Barat Daya dalam kenyataan memaklumkan, lelaki pertama berusia 24 tahun disyaki menjadi keldai akaun kepada sindiket tawaran kerja dalam talian tidak wujud melalui aplikasi WhatsApp.

“Jumlah kerugian mangsa ialah RM21,377 setelah membuat pembayaran secara berperingkat ke lima akaun berlainan.

“Dua lagi lelaki berusia 23 dan 34 tahun pula disyaki menjadi keldai akaun oleh sindiket tawaran kerja dalam talian tidak wujud serta menyamar sebagai pengurus sebuah syarikat kurier dan polis. Mangsa mereka kerugian sebanyak RM3,575 dan RM6,500,” menurut kenyataan itu.

Kenyataan itu memaklumkan kesemua mereka direman empat hari bagi siasatan lanjut mengikut Seksyen 420 Kanun Keseksaan kerana menipu. – BERNAMA


Sukan Komanwel: Aaron kembali jalani latihan

KUALA LUMPUR: Perkhabaran positif buat kem badminton negara ke Sukan Komanwel Birmingham 2022 apabila pemain badminton beregu lelaki negara, Aaron Chia dilihat kembali menjalani latihan seperti sedia kala.

Aaron, sebelum ini dijangkiti COVID-19, mula menjalani latihan bersama pasangannya Soh Wooi Yik, sekali gus menyuntik semangat kem badminton negara dalam usaha mencapai sasaran dua pingat emas ditetapkan Majlis Olimpik Malaysia (MOM) di temasya berprestij itu.

Pengarah Kejurulatihan Beregu Persatuan Badminton Malaysia (BAM), Rexy Mainaky berkata, perkembangan terkini itu memberikan kelegaan buatnya dalam merangka persiapan terakhir buat gandingan Aaron-Wooi Yik sebelum berlepas ke Birmingham.

“Keadaan Aaron tidak ada apa-apa masalah. Dia sudah menjalani latihan sejak tiga hari lalu.

“Di atas gelanggang saya lihat dia cukup konsisten. Memang ada sedikit gangguan dari segi pergerakannya namun saya lihat pagi tadi keadaan itu kembali normal,” katanya kepada pemberita semasa sesi latihan skuad negara di Akademi Badminton Malaysia (ABM) hari ini.

Menerusi hantaran di laman sosial Instagramnya, Aaron pada minggu lalu mengesahkan bahawa dirinya didapati positif COVID-19.

Aaron memaklumkan beliau berada dalam keadaan baik dan hanya mengalami batuk serta gejala ringan.

Sukan Komanwel Birmingham 2022 dijadual berlangsung dari 28 Julai hingga 8 Ogos.

Kem badminton negara ke Sukan Komanwel dijangka berlepas esok. – BERNAMA


Netizen terhibur baca ‘quotes’ di plastik sampah

CYBERJAYA: Walaupun sudah lama berada di pasaran, baru hari ini warga net mengetahui kewujudan kata-kata hikmah di bungkusan plastik sampah.

Menerusi perkongsian video TikTok @Burgerrabax, kelihatan seorang lelaki seakan-akan bingung sama ada ingin membeli plastik sampah atau membaca kata-kata yang tertera di plastik itu.

“Aku nak beli plastik sampah je, tapi dia bagi macam-macam pesan,” katanya.

Dalam video sama, lelaki itu turut membaca beberapa kata-kata hikmah yang tertulis di plastik sampah tersebut.

“Pemikiran membawa perbuatan seseorang, semua keputusan atas pendirian sendiri. Paling penting hati sendiri dapat dilalui dengan ikhlas dan jujur.

“Setiap insan menaruh harapan mencari keuntungan yang lebih, paling penting rezeki bersih diperolehi cukup bermakna buat seumur hidup kita,” ujarnya sambil menunjuk plastik sampah itu.

Menjengah di ruangan komen, rata-rata netizen juga baru mengetahui terdapat kata-kata hikmah di plastik sampah itu selepas melihat video berkenaan.

“Lah selama ni aku tengok size je, yang banyak-banyak tulisan tu aku ingatkan ingredient dia,” komen netizen.

“Nak pilih plastik sampah pun semakin rumit, mestilah akan pilih ikut quotes yang relate dengan diri ketika itu. Tapi saiz tak ngam pulak, hidup semakin sukar,” luah netizen.

“Lepasni healing dekat section plastik sampah jelah,” seloroh netizen.

Author

Nurul Ain Japri

View all posts

View all posts


Hadi Awang pula disiasat sentuh isu 3R

KUALA LUMPUR: Bukit Aman mengesahkan siasatan sedang dijalankan terhadap Presiden PAS, Tan Sri Abdul Hadi Awang berhubung kenyataan yang dipercayai menyentuh isu 3R (raja, agama, bangsa).

Ahli Parlimen Marang itu disiasat selepas mendakwa parti DAP mahu mengekalkan pengertian Islam di dalam Perlembagaan Persekutuan berdasarkan tafsiran penjajah yang menjunjung liberalisme dan kebebasan yang diamalkan oleh negara barat.

Timbalan Pengarah (Forensik/Perancangan Strategik) Jabatan Siasatan Jenayah (JSJ) Bukit Aman, Datuk Suresh Kumar G. Suppiah berkata, kenyataan tersebut dikesan melalui satu hantaran di Facebook rasminya, kelmarin.

Kata beliau, Unit Siasatan Jenayah Terkelas (USJT), D5 Bukit Aman digerakkan bagi menjalankan siasatan terhadap kenyataan itu.

“Siasatan dijalankan di bawah seksyen 505(b) Kanun Keseksaan dan seksyen 233 Akta Komunikasi dan Multimedia 1998.

“Bagaimanapun, orang ramai dinasihatkan agar tidak membuat sebarang spekulasi yang boleh menganggu proses tersebut kerana siasatan masih dijalankan,” katanya dalam kenyataan hari ini.

Tegas beliau, tindakan akan diambil terhadap mana-mana pihak yang bertindak menggugat ketenteraman awam dan keselamatan negara.

Terdahulu, media melaporkan, Abdul Hadi menggunakan retorik kaum dan agama, dengan mendakwa parti DAP memiliki agenda perkauman Cina dan menyambung usaha penghapusan ketuanan Melayu serta bumiputera yang dirancang penjajah British.

Beliau turut mendakwa DAP mahu mengekalkan maksud Islam dalam perlembagaan mengikut acuan penjajah dengan mempertahankan konsep liberalisme dan kebebasan yang diperjuangkan barat.

Abdul Hadi juga mendakwa DAP menggunakan jurubicara dalam kalangan orang Melayu untuk mencapai agenda parti itu, manakala parti lain yang bekerjasama dengan DAP hanya menumpang pengaruhnya untuk menang. – KOSMO! ONLINE

Author

Media Variasi

View all posts

View all posts


MAIS selar kenyataan Dusuki, fahami larangan aktivis politik

SHAH ALAM: Majlis Agama Islam Selangor (MAIS) menyelar kenyataan penceramah, Ustaz Dusuki Abdul Rani yang mendakwa kononnya jabatan itu berbohong dan menjadi pemecah umat Islam serta ejen kepada gerakan liberal.

Pengerusinya, Tan Sri Abdul Aziz Mohd. Yusof menegaskan, kenyataan itu mempunyai unsur fitnah dan dibuat tanpa memahami maksud larangan penglibatan aktivis politik sebagai pemegang tauliah mengajar agama Islam yang dikuatkuasakan di Selangor.

Katanya, umat Islam dinasihatkan cakna dan memahami maksud atau tujuan titah Sultan Selangor yang tidak memperkenan tauliah mengajar agama Islam diberikan kepada aktivis politik.

“MAIS menjelaskan bahawa ‘aktivis politik’ yang dimaksudkan dalam larangan ini tidak terhad kepada orang yang memegang jawatan dalam mana-mana parti politik.

“Larangan ini juga merangkumi mereka yang menjalankan aktiviti secara jelas mengajak dan mempengaruhi masyarakat untuk menyokong atau memihak kepada parti politik tertentu secara terbuka sehingga melahirkan sikap partisan dan fanatik serta berpuak-puak di kalangan umat Islam,” katanya ketika dihubungi hari ini.

Jelas Abdul Aziz, siasatan MAIS termasuk menerusi pengesahan tapisan keselamatan polis mendapati Dusuki tergolong dalam aktivis politik yang dimaksudkan tersebut.

“Larangan penglibatan aktivis politik sebagai pemegang tauliah mengajar agama Islam ini dibuat bagi menghalang pihak menyalahgunakan medan dakwah dan pengajaran agama Islam sebagai gelanggang politik.

“Ini juga bertujuan mengelak berlaku penyebaran propaganda politik yang berunsur fitnah dan kebencian kerana ia punca perselisihan dan perpecahan dalam masyarakat Islam,” ujarnya.

Tambah beliau, MAIS menafikan dakwaan larangan itu sebagai sekatan terhadap dakwah dan pengajaran agama Islam di Selangor.

“Sebaliknya, larangan ini merupakan langkah preventif memastikan dakwah agama Islam yang disampaikan aktivis politik yang bersikap partisan digantikan dengan pemegang tauliah lain yang mempunyai pengetahuan dan kepakaran dalam agama Islam yang tidak bersikap partisan.

“Pada masa ini, terdapat 5,682 pemegang tauliah yang aktif di Selangor dan penarikan balik tauliah terhadap aktivis politik bermula tahun 2022 hanya melibatkan sejumlah 26 orang iaitu 0.5 peratus,” katanya.

Justeru, Abdul Aziz menasihatkan semua pihak sentiasa berhati-hati dan tidak mengeluarkan sebarang kenyataan yang menghina, mengingkari atau mempertikai titah Sultan Selangor atau arahan MAIS.

“Ini merupakan suatu kesalahan yang boleh dikenakan tindakan di bawah Enakmen Jenayah Syariah (Selangor) 1995,” tegasnya. – Kosmo!

Author

Media Variasi

View all posts

View all posts


‘Saya percaya netizen sangat baik’ – Angelina Tan perjelas isu watak tidak bertudung

“SAYA harap orang tidak campur ‘Angeline Tan’ dengan watak (lakonan).”

Itulah ungkapan pelakon, Angelina Tan atau nama Islamnya, Ardini Angeline, ketika diaju soalan berhubung watak yang memerlukannya menanggalkan tudung.

Menurut Angelina, 56, masih ada beberapa watak yang menuntutnya menanggalkan tudung meskipun dia kini dalam fasa menyesuaikan diri dengan imej berhijab.

Katanya, perkara itu berikutan watak yang dilakonkannya itu telahpun ditawarkan sebelum dia memeluk Islam.

“Saya masih berlakon, kerja saya masih teruskan macam biasa. Saya masih belajar tentang akhlak dan masih ada kerja belum selesai. Biar saya selesaikan dulu.

“Saya memang ada watak yang meminta untuk buka tudung, sebabnya watak dan kerja itu saya terima sebelum saya peluk Islam lagi dan berkahwin dengan Sabri.

“Malah ketika saya ingin peluk Islam, saya tidak merancang pun untuk memakai tudung, selepas peluk Islam, saya melihat dan belajar sendiri untuk pakai tudung. Jadi apa yang sudah saya janji dengan pengarah tentang watak tidak bertudung itu, saya perlu buat,” katanya memetik portal Oh Bulan!.

Susulan itu, Angelina berharap orang ramai memahami situasinya dan tidak berasa terkejut sekiranya melihat dia tidak berhijab.

“Saya percaya netizen sangat baik dan faham keadaan saya.

“Saya pasti juga mereka akan memahami dan beri ruang kepada saya ketika saya bekerja,” ujarnya.

Pada 14 Oktober lalu, Angelina selamat mendirikan rumah tangga bersama pelakon dan pengarah, Sabri Yunus dan pasangan itu dinikahkan Mufti Perlis, Datuk Dr Mohd Asri Zainul Abidin atau Dr Maza.

Author

Diyana Rahip

View all posts

View all posts